# Τρύφωνας Κωστόπουλος Αν. Καθηγητής Παντείου Πανεπιστημίου

**Συγκλίσεις και αντιθέσεις κυρίαρχων ελίτ της Ευρωζώνης**

*«Είναι γνωστό ποια ιδεολογία διέδωσαν στόμα με στόμα οι προπαγανδιστές της αστικής τάξης στις μάζες του Βορρά. Ο Νότος είναι το σιδερένιο βάρος που εμποδίζει ταχύτερες προόδους στην πολιτιστική ανάπτυξη της Ιταλίας, οι Νότιοι είναι βιολογικά κατώτερα όντα, μισοβάρβαροι ή εντελώς βάρβαροι, από φυσικού τους. Αν ο Νότος είναι καθυστερημένος, το φταίξιμο δεν είναι του καπιταλιστικού συστήματος ή όποιας άλλης αιτίας, αλλά της φύσης που έκανε τους Νότιους οκνηρούς, ανίκανους, δολοφόνους, βαρβάρους, ανακατεύοντας αυτή την τέχνη του ορφανού με την καθαρά ατομική έκρηξη μεγαλοφυϊών, που είναι σαν τους μοναχικούς φοίνικες σε μία άγονη και στείρα έρημο».[[1]](#footnote-1)*

Αντόνιο Γκράμσι

**1. Εισαγωγή**

**Στο πλαίσιο της Ευρωπαϊκής Ένωσης, οι κεφαλαιοκράτες του χρήματος και κατ’ επέκταση το τοκοφόρο κεφάλαιο κατέχει θέση πρωτοκαθεδρίας. Η αντιδραστική πολιτική του νεοφιλελευθερισμού που θέλει να γυρίσει τον τροχό της ιστορίας προς τα πίσω, έχει ως αποτέλεσμα το χρηματοπιστωτικό κεφάλαιο να νικά άλλα κεφάλαια, κυρίως παραγωγικά κεφάλαια και να αναδεικνύεται σε κυρίαρχη δύναμη του καπιταλισμού της εποχής μας. Ο τόκος του τοκοφόρου κεφαλαίου είναι μεγαλύτερος από το κέρδος του παραγωγικού κεφαλαίου. Το χρηματοπιστωτικό κεφάλαιο στον ανταγωνισμό του με τα παραγωγικά κεφάλαια βγαίνει νικητής. Η «νίκη» του όμως είναι πύρρειος. Η καταστροφή μεγάλου μέρος κεφαλαίου και εργασίας μας οδηγεί στην οικονομική κρίση. Κεφάλαιο και εργασία, εκόντες άκοντες, οδεύουν προς την καταστροφή. Το καπιταλιστικό σύστημα δεν μπορεί πλέον να ξεπεράσει την οικονομική κρίση. Δοκίμασε τα πάντα. Μπλέχτηκε σε μια αξεδιάλυτη αντίφαση με τον ίδιο τον εαυτό του από την οποία δεν έχει πια τη δύναμη να απαλλαγεί. Στο σημείο αυτό βρίσκεται η αντίθεση του παγκοσμιοποιημένου καπιταλισμού, δηλαδή του καπιταλισμού καζίνο, από τη λύση της οποίας εξαρτάται το μέλλον της ανθρωπότητας.**

**Το παραγωγικό κεφάλαιο και οι ενεργοί κεφαλαιοκράτες αποδείχτηκαν ανίσχυροι να ανακόψουν την ανεξέλεγκτη δράση των κεφαλαιοκρατών του χρήματος. Πλάι στο παλιό σύνθημα «βούτυρο ή κανόνια» -το οποίο εξακολουθεί να ισχύει-, έχουμε και το νέο σύνθημα, «ενεργός κεφαλαιοκράτης ή κεφαλαιοκράτης ραντιέρης». Ραντιέρηδες και ενεργοί καπιταλιστές οδηγούν το σύστημα στην καταστροφή. Με αυτή την έννοια, η αχαλίνωτη δράση των κεφαλαιοκρατών του χρήματος δείχνει πόσο επίκαιρο είναι το σύνθημα της Ρόζας Λούξεμπουργκ «σοσιαλισμός ή βαρβαρότητα;». Εναπόκειται στην εργατική τάξη και μόνο να λύσει το γόρδιο δεσμό ενός θνήσκοντος παγκοσμιοποιημένου καπιταλισμού.**

**2. Ευρωπαϊκή Ένωση ο ιμπεριαλισμός της εποχής μας**

Η Ευρωπαϊκή Ένωση και το φαινόμενο της Ευρωπαϊκής Ολοκλήρωσης, ερμηνεύεται με βάση την *ισχύ.* Όσο πιο ισχυρή εμφανίζεται κάθε χώρα στην ευρωπαϊκή πολιτική κονίστρα, σε οικονομικό και πολιτικό επίπεδο, τόσο πιο βαρύνουσα είναι η θέση της. Η ισχύς των πλούσιων χωρών εκφράζεται με τον καλύτερο δυνατό τρόπο στο θεσμικό κατασκεύασμα της Ευρωπαϊκής Ένωσης, όπου λαμβάνονται οι αποφάσεις για το μέλλον της ευρωπαϊκής οικοδόμησης.

Επίσης, η ενιαία αγορά και το κοινό νόμισμα, το ευρώ, διευκολύνουν τις συναλλαγές, την ανάπτυξη του εμπορίου, όπως και την απρόσκοπτη λειτουργία του καπιταλισμού και την αποτροπή του σοσιαλισμού. Η ευρωπαϊκή ενοποίηση προβάλλει ως ο στίβος αναμέτρησης ανάμεσα σε χώρες και σε πολυεθνικές επιχειρήσεις. Η ενιαία αγορά είναι το σύγχρονο «σκολειό» των πολυεθνικών επιχειρήσεων, όπου μαθητές προάγονται, απορρίπτονται ή μένουν ανεξεταστέοι. Ο ανταγωνισμός είναι σφοδρός, και τίποτα δεν είναι σταθερό. Τα πλούσια κράτη-μέλη της Ένωσης καταβροχθίζουν ένα-ένα τα μικρά κράτη-μέλη και στο τέλος, τη απουσία ενεργούς ζήτησης η κρίση μεταφέρεται στο εσωτερικό τους. Με άλλα λόγια έρχεται η σειρά τους και ακολουθεί το παγκόσμιο οικονομικό κραχ. Για την ώρα, η Γερμανία με την πολιτική της ακραίας λιτότητας φαίνεται να κερδίζει. Μια νίκη όμως, η οποία μπορεί να αποδειχθεί πύρρειος. Η κερδοφορία του κεφαλαίου μειώνεται, η κεφαλαιοκρατική συσσώρευση προς στιγμή διακόπτεται και η οικονομική κρίση καταστρέφει μεγάλο μέρος από τις παραγωγικές δυνάμεις της κοινωνίας. Ο κύκλος συνήθως κλείνει με το ξεπέρασμα της κρίσης. Η κερδοφορία επανέρχεται και η κεφαλαιοκρατική συσσώρευση επιστρέφει με μεγαλύτερη φόρτσα πατώντας πάνω σε ανθρώπινα συντρίμμια.

Η αντιφατική πορεία την οποία διαγράφει η Ευρωπαϊκή Ολοκλήρωση δικαιώνει τη διορατική επισήμανση του Λένιν που μιλάει για δύο αντίρροπες τάσεις στις σχέσεις μεταξύ καπιταλιστικών χωρών. Την κεντρομόλο και τη φυγόκεντρο: «Η μία κάνει αναπότρεπτη τη συμμαχία όλων των ιμπεριαλιστών και η άλλη που φέρνει αντιμέτωπους τους άλφα ιμπεριαλιστές με τους βήτα. Δύο τάσεις από τις οποίες καμιά δεν έχει στέρεο έδαφος κάτω από τα πόδια της».[[2]](#footnote-2) Πρόκειται για μια μεθοδολογική επισήμανση που διευκολύνει την κατανόηση των σύγχρονων ταξικών και γεωπολιτικών αντιθέσεων και αντιπαραθέσεων στο σύγχρονο κόσμο. Κλασικό παράδειγμα η πορεία της άνισης Ευρωπαϊκής Ολοκλήρωσης. Τα κράτη-μέλη πότε πηγαίνουν μαζί και πότε χώρια. Μαζί για να χτυπούν τα λαϊκά συμφέροντα και οι δρόμοι τους χωρίζουν όταν κάνουν ταμείο. Μετά την κατάρρευση των «σοσιαλιστικών» χωρών, τη απουσία αντίπαλου, οι καπιταλιστές έχουν πλήρως αποθρασυνθεί. Συνήθως είναι χώρια και μιλούν τα όπλα (Ουκρανία).

Κατά συνέπεια οι εθνικές αστικές τάξεις των κρατών-μελών της Ευρωπαϊκής Ένωσης με τη διαμεσολάβηση των κυβερνήσεών τους, από την μια πλευρά είναι υποχρεωμένες να έρχονται σε επαφές, συμφωνίες μεταξύ τους, για τα βήματα που θα ακολουθήσουν για την «πρόοδο» της Ευρωπαϊκής Ολοκλήρωσης, ενώ από την άλλη πλευρά έχουν να αντιμετωπίσουν στο εσωτερικό των χωρών τους την ταξική πάλη και την αντίθεση του εργατικού κινήματος που εξ αντικειμένου αντιτίθεται στην άνιση ολοκλήρωση.

Είναι λάθος ο ισχυρισμός ότι λόγω «παγκοσμιοποίησης» και Ευρωπαϊκής Ολοκλήρωσης ξεπερνιέται το έθνος-κράτος. Η ίδια η πορεία της ΕΕ, αποδεικνύει ότι το έθνος-κράτος συνεχίζει να υπάρχει και να ενισχύεται. Η αντίληψη για αποδυνάμωση του έθνους-κράτους στο πλαίσιο της ΕΕ και γενικότερα η κατάργηση της εθνοκρατικής οργάνωσης είναι ουτοπία, παρά την ένταση της τάσης διεθνικής δράσης του κεφαλαίου. Μήπως το γερμανικό ή το βρετανικό κράτος έχουν αποδυναμωθεί ή βρίσκονται σε διαδικασία κατάργησή τους; Μπορεί να υποστηρίξει κανείς και μάλιστα σοβαρά ότι οι κεφαλαιοκράτες π.χ της Γερμανίας θα απεμπολήσουν τα ιδιαίτερα συμφέροντά τους, μοιράζοντάς τα με τους βρετανούς; Ποτέ. Αυτά γίνονται κοινά, όταν συνασπίζονται για να εφαρμόζουν μέτρα εκμετάλλευσης της εργατικής τάξης των λαών των χωρών τους και των άλλων πιο αδύναμων οικονομικά χωρών της ΕΕ, ή να διεκδικήσουν σφαίρες επιρροής σε διάφορα σημεία του πλανήτη προκειμένου να εκμεταλλευτούν άλλους λαούς. Ταυτόχρονα ανταγωνίζονται για να εξασφαλίσουν μεγαλύτερο μερίδιο, τόσο από τις πιο αδύναμες καπιταλιστικές χώρες στο πλαίσιο της Ένωσης, όσο και έξω από αυτήν. Δεν πρέπει να ξεχνάμε την οξύτητα, αλλά και το μέγεθος των αντιθέσεων στους κόλπους της Ένωσης με διάφορες αφορμές, π.χ. στη Συνθήκη της Νίκαιας για τον τρόπο λήψης των αποφάσεων, στον πόλεμο του Ιράκ, στη δημιουργία του ευρώ, στο Ευρωσύνταγμα, κτλ. Επομένως, θα συνεχίσει να υπάρχει και γερμανικό κράτος, και γαλλικό, και ελληνικό, και πολωνικό, κτλ.

Κι αυτό γιατί; Εκείνο το οποίο επιτυγχάνουν οι «προδοτικές» αστικές τάξεις των κρατών-μελών συμμετέχοντας στη λεόντειο «εταιρεία» της Ευρωπαϊκής Ένωσης είναι η αντιμετώπιση του εργατικού κινήματος, όπου σε διαφορετική περίπτωση οι ξεχωριστές εθνικές κυβερνήσεις, ήταν υποχρεωμένες να έρχονται σε συνεννόηση μαζί του, και κάτω από την πίεσή του να αναγκάζονται σε παραχωρήσεις. Πρόκειται για το τίμημα της «προδοσίας». Τα γενικά συμφέροντα των ευρωπαϊκών λαών σε καμία περίπτωση δεν διασφαλίζονται σε αυτό το υπερεθνικό μόρφωμα της Ευρωπαϊκής Ένωσης, αντίθετα αυτό που κατοχυρώνεται είναι τα συμφέροντα των μονοπωλίων. Όταν λοιπόν οι ηγέτες των φτωχών κρατών-μελών της Ευρωπαϊκής Ένωσης κάνουν λόγο περί ισότιμης συμμετοχή τους στο άνισο αυτό ευρωπαϊκό οικοδόμημα, στην κυριολεξία ρίχνουν τα πάρθια βέλη εναντίον των εργαζομένων και των εργατικών κινημάτων των χωρών τους, τα οποία κατακερματισμένα στο «λάκκο των λεόντων» της Ευρωπαϊκής Ένωσης, αδυνατούν να αντιμετωπίσουν την αγαστή συνεργασία των πολυεθνικών επιχειρήσεων της Ευρώπης.

Στο πλαίσιο αυτό οι πολυεθνικές επιχειρήσεις μπορεί να δρουν σε ευρωπαϊκό και διεθνές επίπεδο, μπορεί να διακλαδώνονται παντού, όλες όμως έχουν μια εθνική βάση, έχουν τα ορμητήριά τους, ώστε να επωφελούνται των ρυθμίσεων σε εθνικό επίπεδο. Το εθνικό επίπεδο είναι η αφετηρία της δράσης τους. Μπορεί κάποιες να αλλάζουν βάση, ή οι θυγατρικές τους να μεταφέρουν την έδρα σε άλλη χώρα, σε σχέση όμως με τη χώρα προέλευσης το εθνικό επίπεδο παραμένει.

Με την είσοδο του ευρώ, για πρώτη φορά δημιουργούνται οι προϋποθέσεις και τίθενται οι όροι για μια ενδεχόμενη σύγκλιση του ευρωπαϊκού οικονομικού επιπέδου με αυτό των ΗΠΑ, πρωτίστως, και της Κίνας, Ιαπωνίας, κατά δεύτερο λόγο. Μια από τις βασικές αιτίες δημιουργίας του ευρώ, είναι να μπορέσει να ανταγωνιστεί το δολάριο, καθώς και να αποδειχθεί ασφαλές μέσο πληρωμών και θησαυρισμού για το διεθνές κεφάλαιο σε παγκόσμια κλίμακα. Η Ευρωπαϊκή Ένωση με την είσοδο του ευρώ σιγά - σιγά μετατρέπεται σε έναν οικονομικό γίγαντα, ο οποίος όμως δεν διαθέτει την αντίστοιχη πολιτικοστρατιωτική βάση. Οι ευρωπαίοι ιμπεριαλιστές εξακολουθούν να στεγάζονται κάτω από την ομπρέλα του ΝΑΤΟ και κατά συνέπεια υπό τη σκέπη των ΗΠΑ.

Το ευρώ λοιπόν, είναι μια τεράστια οικονομική διέξοδος, είναι μια φυγή προς τα μπρος, η οποία με τη σειρά της διασκεδάζει την υστέρηση της Ευρώπης στον στρατιωτικό τομέα. Μάλιστα, τη στιγμή που η Ευρωπαϊκή Ένωση θα γίνει αυτό που φιλοδοξεί, μια ισχυρή ιμπεριαλιστική δύναμη, τότε οι πιθανότητες μιας αντιπαράθεσης με τις ΗΠΑ θα αυξηθούν. Με αυτή την έννοια δεν στέκει ο ισχυρισμός, ο οποίος συχνά προβάλλεται, ότι η Ευρωπαϊκή Ένωση εργάζεται για τη διατήρηση της ειρήνης. Πρέπει να γίνει σαφές ότι σε τελευταία ανάλυση έχουμε να κάνουμε με μια Ευρώπη με καπιταλιστική δομή.[[3]](#footnote-3)

Η κίνηση λοιπόν του κεφαλαίου είναι ο κανόνας της Ευρωπαϊκής Ολοκλήρωσης και βρίσκεται ακριβώς στον αντίποδα της εργατικής τάξης, η οποία εξακολουθεί να βρίσκεται ριζωμένη στις ξεχωριστές εθνικές εστίες, αδύναμη να συντονίσει τη δράση της σε πανευρωπαϊκό επίπεδο. Εξάλλου, οι σχέσεις κεφαλαίου και εργασίας εκ των πραγμάτων είναι σχέσεις ανισοτιμίας και ανταγωνισμού. Τα υπερεθνικά όργανα της ΕΕ λειτουργούν μόνο προς όφελος του διεθνούς κεφαλαίου. Καθημερινά απεργάζονται πολιτικές που οδηγούν κατευθείαν στην ήττα και την καθυπόταξη του εργατικού κινήματος στη λογική του διεθνούς κεφαλαίου.

Με άλλα λόγια, το ευρωπαϊκό κεφάλαιο στην ΕΕ μέσω των αστικών κυβερνήσεών του είναι ενωμένο και βρίσκεται σε αγαστή συνεργασία, σε αντίθεση με την εργατική τάξη που κυριολεκτικά είναι κατακερματισμένη, αδύναμη και ανίσχυρη να αντιπαραθέσει στην ενότητα του ευρωπαϊκού κεφαλαίου τη δική της αλληλεγγύη και ενότητα. *Διαίρει και βασίλευε* (Devite et Impera), αυτό είναι το βαθύτερο νόημα της Ευρωπαϊκής Ολοκλήρωσης.

Μάλιστα σε εκείνες τις εξαιρετικές περιπτώσεις που τα επιμέρους εθνικά εργατικά κινήματα αμφισβητούν το καπιταλιστικό ευρωπαϊκό οικοδόμημα, η κυρίαρχη αστική αντίληψη αντιστρέφει κατάφορα την πραγματικότητα χαρακτηρίζοντας αυτά τα κινήματα εθνικιστικά. Μέγα λάθος. Τα κινήματα αυτά δεν είναι εθνικιστικά, αλλά ταξικά, και απλώς συμβαίνει το αυτονόητο. Δηλαδή, τα συμφέροντα της εργατικής τάξης να συμπίπτουν με τα συμφέροντα του έθνους. Αντίθετα, ο πραγματικός εθνικισμός είναι ο ευρωπαϊκός κοσμοπολιτισμός του κεφαλαίου. Ένας εθνικισμός που για να συνεννοείται ομιλεί μία γλώσσα, συνήθως τα αγγλικά, σε αντίθεση με τα εργατικά κινήματα, τα οποία τα χαρακτηρίζει γλωσσική ποικιλομορφία και αδυναμία συντονισμού των ενεργειών τους σε υπερεθνικό επίπεδο.

Με διαιρεμένο λοιπόν το εργατικό κίνημα στις χώρες της Ευρωπαϊκής Ένωσης, μπορούν τα ευρωπαϊκά μονοπώλια, ενωμένα και απερίσπαστα να ρίχνονται στη μάχη του διεθνή ανταγωνισμού για να αντιμετωπίσουν τις ΗΠΑ, την Ιαπωνία και τελευταία την Κίνα.

Η ήττα του εργατικού κινήματος στην Ευρώπη, έχει ως άμεση συνέπεια, η όποια «πρόοδος» της Ευρωπαϊκής Ολοκλήρωσης να μεταφέρεται πλέον στο εσωτερικό του «σκληρού» πυρήνα της Ένωσης και όλα να εξαρτώνται από την έκβαση των ενδοϊμπεριαλιστικών αντιθέσεων. Η πορεία είναι πραγματικά αντιφατική και πολύ ενδιαφέρουσα. Οι ευρωπαίοι ιμπεριαλιστές πότε ενωμένοι προχωρούν στην οικοδόμηση του ταξικού τους εγχειρήματος, πότε διαιρεμένοι αλληλοσπαράσσονται για την εξασφάλιση της πρωτοκαθεδρίας της Ευρωπαϊκής Ένωσης.

Η άνιση λοιπόν Ευρωπαϊκή Ολοκλήρωση, η επιλογή του διεθνούς κεφαλαίου, όσο και αν παρουσιάζεται σαν νομοτέλεια με το αναπόφευκτο του τέλους του εθνικού κράτους στο όνομα δήθεν των απάτριδων μονοπωλίων, έρχεται σε κατάφορη αντίθεση με την πραγματικότητα. Η καπιταλιστική Ευρωπαϊκή Ολοκλήρωση, ούτε αναγκαιότητα είναι, αλλά ούτε πρόκειται για νομοτέλεια. Αντίθετα είναι μια συγκεκριμένη στρατηγική επιλογή των ευρωπαϊκών αστικών κυβερνήσεων για να αξιοποιήσουν προς όφελός τους το διεθνή ανταγωνισμό διαμορφώνοντας έναν ενιαίο οικονομικό χώρο.

**3. Η γερμανική ηγεμονία στην Ευρώπη ψευδαισθήσεις και πραγματικότητα**

Στην έρευνά μας η ευρωπαϊκή ενοποίηση ερμηνεύεται με κριτήριο τη δύναμη. Όσο πιο δυνατή οικονομικά και πολιτικά είναι μια χώρα-μέλος της Ένωσης, τόσο περισσότερο βαρύνουσα είναι η θέση της. Τι είδους λοιπόν ισότητα μπορεί να υπάρξει μεταξύ Ελλάδας και Γερμανίας, όταν η Γερμανία κατέχει πάνω από το 32% της ποσοστιαίας σύνθεσης στο καλάθι του ευρώκαι η Ελλάδα συμμετέχει μόλις με 0,5%; Η Γερμανία, η ηγεμονική οικονομική δύναμη της Ευρωπαϊκής Ένωσης, σφύζει από οικονομική ανάπτυξη, γεγονός το οποίο αποτυπώνεται στα μεγάλα εμπορικά πλεονάσματα του ισοζυγίου πληρωμών της, έχοντας συντρίψει τις ευρωπαϊκές οικονομίες, βγαίνει στο παγκόσμιο στερέωμα αναζητώντας εκεί την ηγεμονία της. Η χώρα αυτή είναι λίαν φειδωλή στην αύξηση του κοινοτικού προϋπολογισμού, φαίνεται να προτιμά την ανάπτυξη της Γερμανίας από την ανάπτυξη της Ευρώπης. Διατείνεται μαζί με τις άλλες χώρες του βιομηχανικού Βορρά ότι καταβάλει υπέρογκα ποσά για τη στήριξη της διαρθρωτικής πολιτικής της Ένωσης. Η έρευνά μας όμως, κατέληξε στο συμπέρασμα, ότι οι χώρες αυτές καταβάλλουν ότι τους αναλογεί και στη συνέχεια κυρίως μέσω της αγοράς το επαναεισπράττουν σε πολλαπλάσιο.

Στο πλαίσιο της ευρωπαϊκής ενοποίησης, λαμβάνουν χώρα οι μεγάλες διαμάχες ανάμεσα στα ξεχωριστά κράτη-έθνη. Πότε υπερισχύει η μία δύναμη και πότε η άλλη. Αρχικά, έχουμε τη γαλλική κυριαρχία στην τότε ΕΟΚ, σήμερα βλέπουμε οι ρόλοι να αλλάζουν προς όφελος της Γερμανίας, της χώρας που αιματοκύλισε μόνο τον 20ον αιώνα δύο φορές την Ευρώπη και τον Κόσμο ολόκληρο και εξέθρεψε το φασισμό. Όλα αυτά σήμερα φαντάζουν πολύ απόμακρα, η αγορά το μεγάλο «σκολειό» του καπιταλισμού φαίνεται να οδηγεί τις εξελίξεις και να μετατρέπεται σε μεγάλη χοάνη, η οποία στο βωμό του κέρδος σκορπίζει την αιώνια λήθη στα εγκλήματα κατά της ανθρωπότητας.

Ταυτόχρονα, ο ιμπεριαλισμός δε διστάζει να παίζει με τη φωτιά. Το έδειξε στην πολυεθνική πρώην Γιουγκοσλαβία όπου άναψε το φιτίλι του εθνικισμού και κατακερμάτισε μια μεγάλη χώρα στην οποία από το Βορρά μέχρι το Νότο ομιλούνταν μία γλώσσα και χρησιμοποιούσαν κοινό νόμισμα, το δηνάριο. Με άλλα λόγια, στη Γιουγκοσλαβία τραγουδούσαν το τραγούδι της ιστορίας για τη μεγάλη πατρίδα, το οποίο για τους ίδιους τους ιμπεριαλιστές συνεχίζει να είναι ακόμη μελωδικό σαν την κλασική μουσική, αλλά μέσω του πανάρχαιου δόγματος, «διαίρει και βασίλευε» κονιορτοποιούν τις άλλες πατρίδες για να τις καταπιέζουν.

Η Γερμανία, θέλει να διαγράψει με μια μονοκοντυλιά από τη σύγχρονη πολιτική ιστορία της Ευρώπης τα εγκλήματά της, και αυτό αρχικά το επιχείρησε με τη δύναμη του μάρκου και στη συνέχεια μέσω του ευρώ.Οι γερμανοί ιμπεριαλιστές όμως, σε καμιά περίπτωση δεν παίζουν «εν ου παικτοίς». Ο «σκληρός» πυρήνας της ευρωπαϊκής ενοποίησης φαίνεται να αμφισβητείται, τόσο από τους «εταίρους» της Ένωσης (ενδοϊμπεριαλιστικές αντιθέσεις), όσο κυρίως από τους εργαζόμενους των κρατών-μελών της Ευρωπαϊκής Ένωσης, οι οποίοι αντιστέκονται στην άνιση ευρωπαϊκή ενοποίηση.

Η ευρωπαϊκή κατασκευή υπό γερμανική ηγεμονία, έχει ως συνέπεια, τα «μικρά» περιφερειακά κράτη-μέλη της Ένωσης σταδιακά να χάνουν την εθνική τους υπόσταση. Σε αντίθεση με τα «κεντρικά» ηγεμονικά κράτη-μέλη τα οποία ενισχύονται. Η οικονομική διολίσθηση των ασθενέστερων «περιφερειακών» κρατών-μελών της Ένωσης, φαίνεται να είναι αποτέλεσμα της άνισης ανάπτυξης. Εξάλλου, στο πλαίσιο της Ευρωπαϊκής Ένωσης, δεν υπάρχει κοινοτικό συμφέρον αλλά μόνο επιμέρους εθνικά συμφέροντα. Οι προσπάθειες των ιμπεριαλιστικών χωρών για παγκόσμια ηγεμονία, δένουν στο άρμα τους ένα - ένα τα μικρά κράτη-μέλη ως βαγόνια σε αμαξοστοιχία. Ο ανταγωνισμός είναι σφοδρός, οι πόλεμοι διεξάγονται πότε κρυφά, και πότε ξεσπούν ανοιχτά.

Στην ουσία έχουμε μια Ευρωπαϊκή Ένωση, στην οποία υπερισχύει και επιβάλει τις πολιτικές του το Διευθυντήριο των ισχυρών κρατών-μελών της. Μια Ευρώπη που στέκεται στο πλευρό των λόμπι, των πολυεθνικών και των τραπεζών.

Τα θεσμικά της όργανα όπως η Ευρωβουλή και η Επιτροπή υπολειτουργούν και τα πάντα αποφασίζονται σε διμερείς συναντήσεις των ισχυρών σε κλειστά δωμάτια, ενισχύοντας έτσι την Ευρώπη των δύο ταχυτήτων. Ο πλούσιος Βορράς και ο φτωχός Νότος. Τα πάντα υποτάσσονται στη λογική των αριθμών και του κέρδους.

Στο πλαίσιο της Ευρωπαϊκής Ένωσης δεν μπορούν να υπάρξουν οικονομίες «ξεκομμένα νησιά». Αντίθετα, όλες οι χώρες δέχονται τις επιδράσεις και τις επιρροές της διεθνούς οικονομίας. Σύνορα πέφτουν και σύνορα υψώνονται αυτή είναι η αντιφατική πορεία του παγκοσμιοποιημένου καπιταλισμού.

Η Γερμανία εξαιτίας της ανισόμετρης καπιταλιστικής οικονομικής ανάπτυξης «κερδίζει» από την κρίση, ενώ οι χώρες του Νότου χάνουν. Τα κεφάλαια πηγαίνουν σε εκείνες τις χώρες που μπορούν πιο εύκολα και εγγυημένα να αποδώσουν κέρδη στους καπιταλιστές ιδιοκτήτες τους. Μέσα στις ιμπεριαλιστικές ενώσεις και συνολικότερα στο παγκόσμιο σύστημα του καπιταλισμού, διαμορφώνονται σχέσεις ανισότιμης αλληλεξάρτησης, στη βάση της οικονομικής και πολιτικο-στρατιωτικής ισχύος της κάθε χώρας. Αυτό συμβαίνει και στην ΕΕ, που η Γερμανία παίζει το ρόλο της «ατμομηχανής» της καπιταλιστικής ενοποίησης στη Γηραιά Ήπειρο.

Αυτό δεν σημαίνει ότι κερδίζουν όλοι οι Γερμανοί! Και στη Γερμανία υπάρχει πλέον αύξηση της σχετικής και απόλυτης εξαθλίωσης των εργαζομένων. Στα 16 εκατομμύρια υπολογίζονται οι γερμανοί που ζουν στη φτώχεια. Οι άνεργοι είναι 2,9 εκατομμύρια και οι εργαζόμενοι, κυρίως νέοι, με μισθούς 300-400 ευρώ ξεπερνούν τα 7,3 εκατομμύρια.

Για μετασχηματισμό της ευρωζώνης από ένα ευρωπαϊκό εγχείρημα σε μια σφαίρα γερμανικής επιρροής επισημαίνει σε άρθρο του στην *Süddeutsche Zeitung* και ο πρώην υπουργός Εξωτερικών της Γερμανίας, πράσινος Joschka Fischer, τονίζοντας ότι: «Οι αντιθέσεις του γερμανικού κεφαλαίου αναδείχθηκαν μοιραία με την πολιτική της Καγκελαρίου και του Υπουργού Οικονομικών για την Ελλάδα, τόσο για τη Γερμανία  όσο και για την Ευρώπη», προειδοποιεί ο πρώην υπουργός Εξωτερικών της Γερμανίας Fischer και υποστηρίζει ότι κατά τη Σύνοδο Κορυφής της 12ης Ιουλίου 2015, οι δύο πολιτικοί δημιούργησαν «ιστορικό ρήγμα» με το παρελθόν. Η Merkel  και ο Schäuble διαπραγματεύτηκαν «χωρίς συμβιβασμό», σημειώνει ο Fischer και τους κατηγορεί ότι ενήργησαν αποκλειστικά προς το γερμανικό εθνικό συμφέρον και ότι έκαναν ένα βήμα προς την μετατροπή της Ευρώπης σε «γερμανική σφαίρα επιρροής». Ο Joschka Fischer επισημαίνει ακόμη ότι η Καγκελάριος Merkel προκαλεί ένα πραγματικό ρήγμα με τη γερμανική μεταπολεμική διπλωματία: «Για πρώτη φορά η Γερμανία δεν ήθελε Ευρώπη, ήθελε κάτι λιγότερο και αυτό σημαίνει σε απλούς όρους μετασχηματισμό της Ευρωζώνης από ένα ευρωπαϊκό εγχείρημα σε μια σφαίρα γερμανικής επιρροής», αναφέρει στο άρθρο του, τονίζοντας ότι η Γερμανία μετατρέπει την Ελλάδα σε προτεκτοράτο.

Κατά το Joschka Fischer: «Η εναλλακτική που προσέφερε η Γερμανία ήταν είτε έξοδος, είτε αποδοχή ενός προγράμματος που μετατρέπει τη χώρα de facto σε ευρωπαϊκό προτεκτοράτο χωρίς ελπίδα οικονομικής αναγέννησης», γράφει χαρακτηριστικά και εκτιμά ότι ο Wolfgang Schäuble εξακολουθεί να διατηρεί την ιδέα της εκδίωξης της Ελλάδας από το ευρώ. «Ο Schäuble θέλει να χρησιμοποιήσει την άφεση χρέους ως μέσο επιρροής προκειμένου να υλοποιήσει την ιδέα της οικειοθελούς εξόδου», επισημαίνει ο Fischer και προβλέπει πως «η ιδέα ότι το ευρώ μπορεί να χρησιμοποιηθεί προκειμένου να επανεκπαιδεύσει οικονομικά τη Νότια Ευρώπη, θα αποδειχθεί επικίνδυνο σφάλμα όχι μόνο για την Ελλάδα, αλλά για ολόκληρη την Ευρώπη, η οποία οικοδομήθηκε στη βάση της ποικιλομορφίας και της αλληλεγγύης». Ο πρώην υπουργός Εξωτερικών της Γερμανίας προειδοποιεί, τέλος, για τον κίνδυνο αν η Γερμανία επιτρέψει να φθαρεί περισσότερο αυτό το θεμέλιο, να βρεθούμε ενώπιον της επιστροφής των «κακών Γερμανών»[[4]](#footnote-4).

# Στο ίδιο μήκος κύματος και ο πρώην κεντροαριστερός Πρωθυπουργός της Ιταλίας Massimo D' Alema, σε συνέντευξή του στο RaiNews24, υπογράμμισε «πως 220 δις ευρώ από τα συνολικά 250 δις ευρώ που δόθηκαν στην Ελλάδα κατέληξαν απευθείας στις γερμανικές, γαλλικές και σε μικρότερο ποσοστό στις ιταλικές τράπεζες. Δώσαμε στην Ελλάδα 250 δις ευρώ, αλλά όχι για τις συντάξεις των ελλήνων, αλλά για να πληρωθούν οι τόκοι στις τράπεζες» τόνισε ο D' Alema εξηγώντας πως έχουμε ένα ενιαίο νόμισμα, αλλά με διαφορετικά επίπεδα ανταγωνιστικότητας και οικονομικής ισχύος. Και ο D' Alema κατέληξε: «Από μία φτωχή χώρα όπως η Ελλάδα, τεράστια ποσά μεταφέρονται σε μία πλούσια χώρα όπως η Γερμανία μέσω της διαφοράς των επιτοκίων. Η φτωχή χώρα γίνεται όλο και φτωχότερη, η πλούσια χώρα πλουσιότερη. Όταν η φτωχή χώρα δεν μπορεί πλέον να πληρώσει τα χρέη έρχονται οι ευρωπαϊκές βοήθειες. Στην πραγματικότητα, όταν λέγεται ότι εμείς πληρώνουμε τις συντάξεις των Ελλήνων -όχι, εμείς πληρώνουμε τις γερμανικές τράπεζες. Αυτή είναι αλήθεια. Είναι χρήματα που κάνουν έναν κύκλο, αλλά οι έλληνες δεν οσφραίνονται ούτε τη μυρωδιά του»[[5]](#footnote-5).

# Σε έρευνά του το γερμανικό Ινστιτούτου Οικονομικών Μελετών Wirtschaftsforschung Halle (IWH), το οποίο έχει την έδρα του στην πόλη Leibniz επισημαίνει: «Η Γερμανία η οποία τηρεί σκληρή γραμμή έναντι της  Αθήνας, έχει επωφεληθεί σημαντικά από την οικονομική και χρηματοοικονομική κρίση  της Ελλάδας. Σύμφωνα με υπολογισμούς του Ινστιτούτου Οικονομικής Έρευνας του Λάιμπνιτς (IWH), η Γερμανία έχει μπορέσει να πραγματοποιήσει εξοικονόμηση δημοσιονομικών πόρων ύψους περίπου 100 δισεκατομμυρίων ευρώ από την έναρξη της ελληνικής κρίσης το 2010, ήτοι πάνω από 3% του ΑΕΠ. Η έρευνα του Ινστιτούτου επισημαίνει ότι: «Οι εξοικονομήσεις αυτές υπερβαίνουν το κόστος της κρίσης ακόμη και εάν η Ελλάδα δεν αποπληρώσει πλήρως το χρέος της. Η Γερμανία επομένως σε κάθε περίπτωση κέρδισε από την κρίση στην Ελλάδα».

# Οι ειδικοί του Ινστιτούτου έκαναν υπολογισμούς βάσει ενός μοντέλου, του τι θα συνέβαινε χωρίς την κρίση και με την κρίση, για να υπολογίσουν πώς θα διακυμαίνονταν τα επιτόκια των γερμανικών ομολόγων και ποιες θα ήταν οι τοποθετήσεις τους, καταλήγοντας στο προφανές συμπέρασμα ότι η κρίση τους ώθησε να κάνουν τις κατά το δυνατόν πιο ασφαλείς τοποθετήσεις. «Κατά τη διάρκεια της ευρωπαϊκής κρίσης χρέους, η Γερμανία κέρδισε εξαιτίας αυτού με δυσανάλογο τρόπο».

# Επίσης, το Ινστιτούτο προσπάθησε να εκτιμήσει ποιες θα ήταν οι επιπτώσεις μιας ουδέτερης πολιτικής της Ευρωπαϊκής Κεντρικής Τράπεζας (ΕΚΤ) για τη Γερμανία την ίδια περίοδο. Με βάση τους υπολογισμούς του Ινστιτούτου, κατά μέσον όρο τα επιτόκια δανεισμού της Γερμανίας από το 2010 μέχρι σήμερα (2015) θα ήταν «κατά 3% υψηλότερα από ότι στην πραγματικότητα», και αυτό το γεγονός σημαίνει ότι το Βερολίνο πραγματοποίησε «συνολική εξοικονόμηση δημοσιονομικών δαπανών τουλάχιστον 100 δισεκατομμυρίων ευρώ τα τελευταία τεσσεράμισι χρόνια».

# Η έρευνα του Ινστιτούτου Λάιμπνιτς τονίζει ότι ήταν αλληλένδετα τα σημαντικά πολιτικά γεγονότα και οι συγκρούσεις κατά τη διάρκεια της κρίσης και η διακύμανση των επιτοκίων των γερμανικών κρατικών ομολόγων. Το επιτόκιο των bunds, των γερμανικών δεκαετών ομολόγων που αποτελούν τα αξιόγραφα αναφοράς στην ευρωζώνη, έπεφτε ραγδαία όταν οι αγορές μάθαιναν ειδήσεις σχετικά με την Ελλάδα που εκλάμβαναν ως αρνητικές, όπως η απόφαση του Πρωθυπουργού Αλέξη Τσίπρα να διεξαχθεί δημοψήφισμα για τις μεταρρυθμίσεις που ζητούν οι πιστωτές της χώρας. Παρομοίως, τα επιτόκια των γερμανικών ομολόγων ανέβαιναν όταν μεταδίδονταν θετικές ειδήσεις για την Ελλάδα. Εξάλλου, η Γερμανία έχει εξασφαλίσει σημαντικές συμβάσεις στο πλαίσιο των ιδιωτικοποιήσεων που έχει κάνει η Αθήνα από το 2011 σε αντάλλαγμα για το δανεισμό της από τους Ευρωπαίους. Η εταιρεία Fraport, η οποία συνδέεται με μια ελληνική εταιρεία (σ.σ. τη Slentel Ltd του ομίλου Κοπελούζου), απέσπασε τη σύμβαση για την αγορά 14 ελληνικών περιφερειακών αεροδρομίων, συμπεριλαμβανομένων ορισμένων σε ιδιαίτερα δημοφιλείς τουριστικούς προορισμούς όπως η Κέρκυρα, έναντι περίπου 1,2 δις ευρώ.

# Το Βερολίνο τηρεί έναν ιδιαίτερα σκληρό τόνο στην ελληνική κρίση, επιμένοντας συνεχώς για την εφαρμογή μέτρων λιτότητας παρά την ασφυξία που βιώνει η ελληνική οικονομία. Έχει κατηγορηθεί από ορισμένους οικονομολόγους και πολιτικούς ότι κατ' ουσίαν εξέδιδε διαταγές -diktats- στις πρόσφατες διαπραγματεύσεις ανάμεσα στην Ελλάδα και τους πιστωτές της στα μέσα Ιουλίου για το τρίτο πρόγραμμα ιδιωτικοποιήσεων.

# Η γερμανίδα Καγκελάριος Angela Merkel είχε δεσμευθεί στους γερμανούς φορολογούμενους ότι τα προγράμματα στήριξης της ελληνικής οικονομίας δεν θα τους στοίχιζαν τίποτε. Το Βερολίνο συνεχίζει να αντιτίθεται κάθετα στην απομείωση της ονομαστικής αξίας του ελληνικού χρέους, που οι περισσότεροι οικονομολόγοι και ορισμένοι διεθνείς χρηματοοικονομικοί οργανισμοί, όπως το ΔΝΤ, θεωρούν μη βιώσιμο. Ακόμη, το Ινστιτούτο Λάιμπνιτς σημειώνει στη μελέτη του πως και άλλες χώρες ευρωπαϊκές και μη, όπως η Γαλλία, η Ολλανδία αλλά και οι ΗΠΑ, έχουν επίσης ωφεληθεί με τον ίδιο τρόπο από την κρίση, αν και σε μικρότερη κλίμακα»[[6]](#footnote-6).

**Η Γερμανία φαίνεται να «ευνοείται και οικονομικά και πολιτικά**από τη διαιώνιση της παρούσας κατάστασης. Οι επιχειρήσεις της κερδίζουν από την κρίση με τα χαμηλά επιτόκια σε σχέση με τις ανταγωνιστικές επιχειρήσεις των άλλων κρατών της ευρωζώνης. Τα πλεονάσματά της (για τα οποία δεν έχει τιμωρηθεί, όπως επιτάσσουν οι ιερές κατά τα άλλα συνθήκες και συμφωνίες) οφείλονται στα ελλείμματα των άλλων χωρών. Επίσης, συγκεντρώνει σχεδόν τζάμπα το χρήμα που κυκλοφορεί λόγω της ασφάλειας που προσφέρουν τα κρατικά ομόλογά της. Μαζεύει φτηνό επιστημονικό προλεταριάτο (εργατικό δυναμικό) από τις χειμαζόμενες χώρες του Νότου. Ακόμη, πιέζοντας ασφυκτικά για ιδιωτικοποιήσεις, ανοίγει το δρόμο στις μεγάλες γερμανικές εταιρείες να αποσπάσουν φιλέτα των χρεωμένων κρατών σε εξευτελιστικές τιμές και ταυτοχρόνως κραδαίνοντας τις συμφωνίες για το έλλειμμα και το χρέος –αυτές που δεν πρέπει να επηρεάζονται από εκλογικά αποτελέσματα, όπως λένε ο Juncker και οι λοιποί θεματοφύλακες της ευρωπαϊκής ιδέας- εξαναγκάζει τις κυβερνήσεις να χορεύουν στο ρυθμό που τους χτυπάει διαφορετικά θα έρθει η χρεοκοπία»[[7]](#footnote-7).

  Ο Πρωθυπουργός της Ελλάδας Αλέξης Τσίπρας, σε ένα βαρυσήμαντο άρθρο του στη *Le Monde* αναφέρθηκε στο μέλλον της Ευρωπαϊκής Ένωσης σημειώνοντας ότι: «Το ζήτημα της Ελλάδας δεν αφορά αποκλειστικά την Ελλάδα, αλλά αποτελεί το επίκεντρο της σύγκρουσης δύο εκ διαμέτρου αντίθετων στρατηγικών για το μέλλον της ευρωπαϊκής ενοποίησης. Κάποιοι θέλουν να αποδεχτούμε να διορίζονται οι υπουργοί και οι πρωθυπουργοί από τους θεσμούς και οι πολίτες να αποστερούνται από το δικαίωμα του εκλέγειν μέχρι την ολοκλήρωση του προγράμματος. Κάτι τέτοιο σημαίνει την ολοκληρωτική κατάργηση της δημοκρατίας στην Ευρώπη, το τέλος κάθε προσχήματος και την αρχή μιας διάσπασης και ενός απαράδεκτου διχασμού της Ενωμένης Ευρώπης. Σημαίνει, εν τέλει, την αρχή για τη δημιουργία ενός τεχνοκρατικού τερατουργήματος, που θα οδηγήσει σε μια Ευρώπη εντελώς ξένη προς τις ιδρυτικές της αξίες», προειδοποιεί ο Αλ. Τσίπρας και προσθέτει:

«Υπάρχει στρατηγική που επιδιώκει τη διάσπαση και το διχασμό της Ευρωζώνης και συνακόλουθα της ΕΕ. Πρώτο βήμα προς αυτή την κατεύθυνση είναι η δημιουργία μιας Ευρωζώνης δύο ταχυτήτων, όπου ο σκληρός πυρήνας θα θέτει σκληρούς κανόνες λιτότητας και προσαρμογής και θα διορίζει έναν Υπερυπουργό Οικονομικών της Ευρωζώνης με απεριόριστη εξουσία, με τη δυνατότητα δηλαδή να απορρίπτει ακόμη και προϋπολογισμούς κυρίαρχων κρατών που δεν ευθυγραμμίζονται με τα δόγματα του ακραίου νεοφιλελευθερισμού.  Για όσες χώρες αρνούνται να υποκύψουν στην νέα εξουσία η λύση θα είναι απλή: Σκληρή τιμωρία. Υποχρεωτική λιτότητα. Και, ακόμη περισσότερο, περιορισμοί στην κίνηση κεφαλαίων, πειθαρχικές κυρώσεις, πρόστιμα, ακόμη και παράλληλο νόμισμα. Έτσι οικοδομείται η νέα ευρωπαϊκή εξουσία με πρώτο θύμα την Ελλάδα, η οποία στο μυαλό αρκετών αποτελεί χρυσή ευκαιρία παραδειγματισμού για όλους τους υποψήφιους απείθαρχους» και καταλήγει ο Αλέξης Τσίπρας.

«Η Ευρώπη βρίσκεται σε σταυροδρόμι. Μετά από τις σοβαρές παραχωρήσεις της ελληνικής κυβέρνησης η απόφαση είναι στα χέρια όχι των θεσμών που άλλωστε -με εξαίρεση την Ευρωπαϊκή Επιτροπή- δεν εκλέγονται και δε λογοδοτούν στους λαούς, αλλά στα χέρια των ηγετών της Ευρώπης»[[8]](#footnote-8).

Προφανώς είχε απόλυτο δίκιο ο Ηλίας Ηλιού -ηγετικό στέλεχος της ΕΔΑ- (Ενιαία Δημοκρατική Αριστερά), ο οποίος μιλώντας στη Βουλή το 1962 για την προοπτική της Ευρωπαϊκής Ομοσπονδίας, σημείωνε προφητικά: «Σιγά - σιγά η «υπερεθνική» κεντρική ομοσπονδιακή διοίκηση θα απογυμνώνει τις επιμέρους ομοσπονδιακές χώρες από ολοένα και περισσότερες αρμοδιότητες, με τελική κατάληξη την επικράτηση των γερμανικών σχεδίων»[[9]](#footnote-9).

Πράγματι τα κείμενα δεν έχουν καμία αξία όταν ομιλούν τα συμφέροντα. Αυτό έδειξε η στάση της ισχυρής Γερμανίας, η οποία έγραψε στα παλαιότερα των υποδημάτων της το δικής της έμπνευσης Σύμφωνο Σταθερότητας, όταν η ίδια το παραβίασε. Με αυτή την έννοια, έθνη αναπτύσσονται και έθνη περιθωριοποιούνται. Το μεγάλο λάθος των φιλοευρωπαϊστών είναι ότι φαίνεται να αποσπούν την ιμπεριαλιστική πολιτική της ΕΕ από τη σφαίρα της οικονομίας. Ή καλύτερα προτάσσουν αυθαίρετα την πολιτική εις βάρος της οικονομίας. Κι αυτό το κάνουν συνειδητά για να περιπλέξουν το όλο θέμα στα μάτια των εργαζόμενων, αθωώνοντας την ταξική πολιτική της ΕΕ και καταλήγοντας στο λάθος συμπέρασμα: «Ότι τα μονοπώλια στην οικονομία μπορούν να συνυπάρχουν με ένα όχι μονοπωλιακό, όχι βίαιο, όχι αρπακτικό τρόπο δράσης στην πολιτική».[[10]](#footnote-10)

Στο πλαίσιο αυτό του διεθνούς ανταγωνισμού λειτουργεί και η Ευρωπαϊκή Ένωση. Το μέλλον αβέβαιο. Γενικός κριτής η πάλη των αντιθέτων. Στην περίστασή μας, η πάλη των τάξεων στην ακραία έκφρασή της. Η βία. Όπως είπε ο μεγάλος στοχαστής του 18ου αιώνα και ιδεολογικός πρόδρομος των Ιακωβίνων Ζακ Ρουσσώ: «Ο τύραννος είναι μονάχα κύριος, όσο κρατιέται με τη βία και γι αυτό δεν μπορεί να παραπονεθεί για τη βία όταν τον διώξουν. Η βία τον κράτησε, η βία τον ανατρέπει και όλα έχουν τη σωστή, φυσιολογική τους πορεία». Και ο Μαρξ τον 19ον αιώνα κατέληξε ότι: «Η βία είναι η μαμή της ιστορίας».

Με αυτή την έννοια, το ευρωπαϊκό οικοδόμημα, ως δημιούργημα του διεθνούς κεφαλαίου, στηρίζεται στη «νόμιμη» βία των πολυεθνικών επιχειρήσεων και η ανατροπή του μπορεί να πραγματοποιηθεί μόνο από τη «νόμιμη» βία των λαών, όταν φυσικά το συνειδητοποιήσουν. Τα παραδείγματα είναι πολλά. Τα απανωτά «όχι» των Νορβηγών το 1972 και το 1994 σε δημοψηφίσματα και η απόρριψη της αίτησης ένταξής τους στην κοινότητα. Το 1982 η μικρή Γροιλανδία σε δημοψήφισμα αποφάσισε την έξοδό της από την τότε ΕΟΚ! Το 1992 είναι η σειρά των Δανών, οι οποίοι σε δημοψήφισμα απέρριψαν τη Συνθήκη του Maastricht, για να επανέλθουν δριμύτεροι, πάλι οι Δανοί το 2000, απορρίπτοντας σε δημοψήφισμα την ένταξή τους στη ζώνη του ευρώ. Ακολούθως τη σκυτάλη των «όχι» πήραν οι Ιρλανδοί, οι οποίοι σε δημοψήφισμα το 2001 απέρριψαν τη Συνθήκη της Νίκαιας. Την παράσταση της ανυπακοής των «όχι» και της απειθαρχίας προς την γραφειοκρατία των Βρυξελών και την Κεντρική Ευρωπαϊκή Τράπεζα, συνέχισαν οι άλλοι ατίθασοι Βίκινγκς, οι Σουηδοί. Το 2003 σε δημοψήφισμα τα «άτακτα παιδιά» της σκανδιναβικής αυτής χώρας, σε δημοψήφισμα με μεγάλη πλειοψηφία, απέρριψαν την είσοδο της Σουηδίας στη ζώνη του ευρώ. Ακολούθησε ο σεισμός των πολλών ρίχτερ από το «όχι» της Γαλλίας και της Ολλανδίας για το «Ευρωσύνταγμα» (2005), για να κλείσει την παράσταση πάλι ο Κέλτης του Βορρά, η Ιρλανδία, με την απόρριψη της «Μεταρρυθμιστικής Συνθήκης της Λισσαβώνας» (2008), με την οποία οι γραφειοκράτες των Βρυξελλών επιχείρησαν να φέρουν από το «παράθυρο» το νεκρό «Ευρωσύνταγμα».

Την αυλαία των «όχι» στην ευρωπαϊκή ελίτ άνοιξε εκ νέου ο ελληνικός λαός και η κυβέρνηση του ΣΥΡΙΖΑ σε δημοψήφισμα στις 5 Ιουλίου 2015, όπου το «όχι» στην πρόταση της Ευρωπαϊκής Ένωσης, εκτινάχτηκε στο 61,3% έναντι 38,7% του «ναι».

Εν κατακλείδι, τίποτα δεν είναι στέρεο στο «βασίλειο» της Ευρωπαϊκής Ένωσης. Τα πάντα τελούν υπό αμφισβήτηση. Τίποτε δεν είναι τόσο στέρεο όσο η αλλαγή. Τελικός κριτής του σύγχρονου φαινομένου της Ευρωπαϊκής Ολοκλήρωσης, δεν είναι άλλος από την πάλη των τάξεων και το αποτέλεσμα της έκβασή της. Κανένας άλλος.

**4. Ο ισχνός κοινοτικός προϋπολογισμός και η απομύζηση της ευρωπαϊκής περιφέρειας από τις ευρωπαϊκές ελίτ**

Τίθεται το ερώτημα. Πως είναι δυνατόν να πραγματοποιηθεί η οικονομική και κοινωνική σύγκλιση των κρατών-μελών της Ευρωπαϊκής Ένωσης, όταν ο κοινοτικός προϋπολογισμός ανέρχεται μόλις στο 0,88% του συνολικού Ακαθάριστου Κοινοτικού Προϊόντος; Την ίδια στιγμή οι εθνικοί προϋπολογισμοί των κρατών-μελών, υπερβαίνουν το 50% του Ακαθάριστου Εθνικού Προϊόντος (ΑΕΠ) και στη Σουηδία πλησιάζει το 70%. Ο νεοφιλελευθερισμός φαίνεται να φωνασκεί με περισσή υποκρισία για λιγότερο κράτος, αλλά στην πραγματικότητα νεοσυντηρητικοί και σοσιαλδημοκράτες φαίνεται να βολεύονται σε ένα κράτος *Λεβιάθαν,* στο οποίο όλο και περισσότερα τμήματα του μεγάλου κεφαλαίου ζουν από τις κρατικές προμήθειες και τις επιδοτήσεις.

**Πίνακας 1**

**Πληρωμές ιδίων πόρων από τα κράτη-μέλη 2009. (σε εκατ. ευρώ)**

|  |  |  |  |  |  |  |  |
| --- | --- | --- | --- | --- | --- | --- | --- |
|  | 1.Παραδοσιακοί ίδιοι πόροι | 2.ΦΠΑ | 3.ΑΕΠ | 4.Διόρθωση υπέρ της Μεγάλης Βρετανίας | Σύνολο | % στο ΑΕΠ της ΕΕ | % συμμετοχή κάθε κ-μ επί του συνόλου |
| Βέλγιο | 1990,2 | 503,7 | 2098,9 | 286,3 | 4879,1 | 2,75 | 3,02 |
| Βουλγαρία | 85,5 | 60,0 | 214,0 | 29,2 | 388,7 | 0,28 | 0,32 |
| Τσεχία | 247,0 | 245,5 | 875,9 | 119,5 | 1487,9 | 1,18 | 1,30 |
| Δανία | 368,3 | 343,9 | 1453,3 | 198,2 | 2363,8 | 1,86 | 2,09 |
| Γερμανία | 3583,4 | 3614,3 | 15073,7 | 367,0 | 22638,6 | 19,93 | 19,95 |
| Εσθονία | 36,9 | 29,3 | 104,7 | 14,2 | 185,2 | 0,12 | 0,16 |
| Ιρλανδία | 259,4 | 279,0 | 995,4 | 135,8 | 1669,6 | 1,48 | 1,48 |
| **Ελλάδα** | **269,4** | **416,4** | **1485,6** | **202,6** | **2374,1** | **1,94** | **2,20** |
| Ισπανία | 1446,2 | 1814,3 | 6472,9 | 883,0 | 10616,5 | 8,76 | 9,60 |
| Γαλλία | 1457,1 | 3215,6 | 11837,4 | 1614,9 | 18125,1 | 15,57 | 17,45 |
| Ιταλία | 1914,5 | 2184,6 | 9412,5 | 1284,1 | 14797,7 | 12,57 | 13,48 |
| Κύπρος | 49,6 | 28,3 | 101,2 | 13,8 | 193,0 | 0,13 | 0,15 |
| Λετονία | 34,2 | 41,3 | 147,3 | 20,1 | 243,0 | 0,18 | 0,22 |
| Λιθουανία | 53,8 | 55,9 | 199,9 | 27,2 | 336,8 | 0,25 | 0,30 |
| Λουξ/ργο | 22,7 | 51,2 | 182,8 | 24,9 | 281,7 | 0,29 | 0,27 |
| Ουγγαρία | 138,7 | 154,3 | 613,4 | 83,6 | 990,1 | 0,84 | 0,89 |
| Μάλτα | 10,1 | 9,4 | 33,8 | 4,6 | 57,9 | 0,04 | 0,05 |
| Ολλανδία | 2116,0 | 980,5 | 3561,5 | 86,7 | 6744,8 | 4,72 | 4,85 |
| Αυστρία | 245,5 | 422,3 | 1704,5 | 41,5 | 2414,0 | 2,25 | 2,27 |
| Πολωνία | 476,0 | 620,3 | 2213,1 | 301,9 | 3611,4 | 2,85 | 3,28 |
| Πορτογαλία | 160,5 | 272,4 | 917,8 | 132,5 | 1537,3 | 1,32 | 1,44 |
| Ρουμανία | 245,5 | 197,7 | 842,0 | 114,8 | 1400,1 | 1,08 | 1,21 |
| Σλοβενία | 106,6 | 62,1 | 221,6 | 30,2 | 420,5 | 0,29 | 0,33 |
| Σλοβακία | 118,2 | 89,1 | 385,3 | 52,5 | 645,2 | 0,51 | 0,55 |
| Φινλανδία | 167,5 | 274,0 | 1161,2 | 158,4 | 1761,2 | 1,48 | 1,67 |
| Σουηδία | 496,1 | 497,4 | 2107,2 | 51,3 | 3152,1 | 2,63 | 2,78 |
| Βρετανία | 3107,2 | 3152,1 | 11441,9 | -6279,8 | 11421,4 | 14,53 | 8,70 |
| Σύνολο | 19206,1 | 19616,1 | 75914,1 | 0 | 114.736 | 100% | 100% |

Πηγή: Eurostat, Διεθνές Νομισματικό Ταμείο, 2009.

Παρατηρώντας τα στατιστικά στοιχεία του παραπάνω *Πίνακα 1* βλέπουμε ότι το κάθε κράτος-μέλος, συνεισφέρει στην κατάρτιση του προϋπολογισμού ανάλογα με την οικονομική του δύναμη. Ενδεικτικά αναφέρουμε: Η Γερμανία διαθέτοντας το 19,93% του κοινοτικού ΑΕΠ καταβάλλει ακριβώς το 19,95% του προϋπολογισμού. Η Γαλλία διαθέτοντας το 15,5% του κοινοτικού ΑΕΠ, καταβάλλει στον προϋπολογισμό το 17,42%. Η Ελλάδα με το 1,94% του κοινοτικού ΑΕΠ, καταβάλλει στον προϋπολογισμό το 2,20%. Ενώ, η μικρή Εσθονία έχοντας το 0,12% του κοινοτικού ΑΕΠ, καταβάλλει στον προϋπολογισμό το 0,16%.

**Πίνακας 2**

|  |  |  |  |  |  |  |
| --- | --- | --- | --- | --- | --- | --- |
| **Πρόβλεψη του κοινοτικού προϋπολογισμού της ΕΕ-27 για την περίοδο 2007-2013**  **σε ευρώ** | | | | | | |
| Κράτη μέλη | ευρώ από την ΕΕ27 (δις) | ευρώ προς την ΕΕ27  (δις) | Δείκτης (Εκροή/Εισροή) | Καθαρό όφελος (δις ευρώ) | Πληθυσμός (2007) | Καθαρό όφελος κατά κεφαλήν σε ευρώ |
| Αυστρία | 10 | 19 | 0.526 | -8.5 | 8,298,923 | -1024 |
| Βέλγιο | 39 | 33 | 1.182 | +6.4 | 10,584,534 | 605 |
| Βουλγαρία | 12 | 2.3 | 5.218 | +9.7 | 7,679,290 | 1263 |
| Κύπρος | 1 | 1.1 | 0.909 | -0.1 | 778,684 | -128 |
| Τσεχία | 31 | 9.2 | 3.370 | +22 | 10,287,189 | 2139 |
| Δανία | 10 | 17 | 0.588 | -7.2 | 5,444,242 | -1322 |
| Εσθονία | 4 | 0.8 | 5.0 | +3.2 | 1,342,409 | 2384 |
| Φινλανδία | 9 | 13 | 0.692 | -3.7 | 5,276,955 | -701 |
| Γαλλία | 89 | 140 | 0.636 | -51 | 63,392,140 | -805 |
| Γερμανία | 78 | 164 | 0.476 | -86 | 82,314,906 | -1045 |
| Ελλάδα | 40 | 15 | 2.667 | +25 | 11,171,740 | 2238 |
| Ουγγαρία | 32 | 8.4 | 3.810 | +24 | 10,066,158 | 2384 |
| Ιρλανδία | 12 | 11 | 1.091 | +0.6 | 4,312,526 | 139 |
| Ιταλία | 70 | 116 | 0.603 | -46 | 59,131,287 | -778 |
| Λετονία | 6 | 1.4 | 4.286 | +4.6 | 2,281,305 | 2016 |
| Λιθουανία | 9 | 1.7 | 5.294 | +7.3 | 3,384,879 | 2157 |
| Λουξ/ργο | 10 | 2.3 | 4.348 | +7.7 | 476,187 | 16170 |
| Μάλτα | 1 | 0.5 | 2.0 | +0.5 | 407,810 | 1226 |
| Ολλανδία | 13 | 37 | 0.351 | -24 | 16,357,992 | -1467 |
| Πολωνία | 87 | 22 | 3.955 | +65 | 38,125,479 | 1705 |
| Πορτογαλία | 29 | 12 | 2.417 | +17 | 10,599,095 | 1604 |
| Ρουμανία | 32 | 7.2 | 4.444 | +25 | 21,565,119 | 1159 |
| Σλοβακία | 14 | 3.5 | 4.00 | +11 | 5,393,637 | 2039 |
| Σλοβενία | 6 | 3.1 | 1.9354 | +2.9 | 2,010,377 | 1443 |
| [Ισπανία](http://en.wikipedia.org/wiki/Spain) | 78 | 76 | 1.026 | +2.2 | 44,474,631 | 49 |
| Σουηδία | 9 | 20 | 0.450 | -11 | 9,113,257 | -1207 |
| Βρετανία | 46 | 103 | 0.447 | -57 | 60,816,701 | -937 |

Πηγή:Eurostat, 2009.

Επίσης, παρατηρώντας τα στοιχεία του παραπάνω *Πίνακα 2* διαπιστώνουμε κάτι πολύ σημαντικό. Από τα 27 κράτη-μέλη στο δούναι λαβείν με την Ευρωπαϊκή Ένωση, τα «18» παρουσιάζουν θετικό ισοζύγιο και τα «9» αρνητικό. Οι «18» όμως ευνοημένες χώρες-μέλη, με βάση τη συμμετοχή τους στη διάρθρωση του ΑΕΠ της Ένωσης, καταβάλουν στον κοινοτικό προϋπολογισμό ποσοστιαία, περισσότερα χρήματα από ότι οι «9» δότριες χώρες-μέλη, με κραυγαλέο παράδειγμα τη Μεγάλη Βρετανία, η οποία αν και διαθέτει το 14,53% του κοινοτικού ΑΕΠ συνεισφέρει μόλις το 8,7% στον κοινοτικό προϋπολογισμό.

Συνεπώς, μάλλον δεν έχουν και τόσο δίκιο οι «φίλοι» μας οι Γερμανοί, οι οποίοι βλακωδώς πιστεύουν ότι πληρώνουν τους φτωχούς λαούς της Ευρωπαϊκής Ένωσης, μέσω του κοινοτικού προϋπολογισμού. Η αλήθεια είναι ότι οι Γερμανοί με βάση τη διάρθρωση του κοινοτικού ΑΕΠ, ποσοστιαία συνεισφέρουν λιγότερα από τους Έλληνες και τους Εσθονούς, ενώ οι Γάλλοι καταβάλλουν ποσοστιαία περισσότερα από τους Γερμανούς. Οι φτωχοί λοιπόν στην ΕΕ-27 καταβάλλουν στον κοινοτικό προϋπολογισμό το υστέρημά τους και το επαναεισπράττουν μαζί με τα ψίχουλα των πλουσίων, οι οποίοι ανταγωνίζονται μεταξύ τους ποιος θα καταβάλλει τα λιγότερα.

Η αστάθεια του όλου ευρωπαϊκού οικοδομήματος και το αβέβαιο του μέλλοντός του, εύκολα παρατηρείται εξετάζοντας τον κοινοτικό προϋπολογισμό. Το ύψος του συγκρινόμενο με τους αντίστοιχους εθνικούς προϋπολογισμούς είναι τόσο μικρό που μπροστά τους φαντάζει νάνος! Στην ουσία πρόκειται για ασήμαντο ποσό συγκρινόμενο με τους εθνικούς κολοσσούς. Ειδικότερα, όπως και προαναφέρθηκε, ο προϋπολογισμός της Ευρωπαϊκής Ένωσης, μόλις που ανέρχεται στο 0,88% του κοινοτικού ΑΕΠ, όταν αυτός των κρατών-μελών κατά κανόνα υπερβαίνει το 50% του ΑΕΠ. Μπορεί λοιπόν να υποστηριχτεί η άποψη ότι η Ευρωπαϊκή Ένωση, ουσιαστικά στερείται δημοσιονομικής πολιτικής και εκείνο το οποίο κάνει είναι να επηρεάζει τις εθνικές πολιτικές των κρατών-μελών, μέσω του Συμφώνου Σταθερότητας. Πρόκειται για μια σκληρή πολιτική λιτότητας στο πνεύμα ενός ακραίου νεοφιλελευθερισμού. Ο κορσές του Συμφώνου Σταθερότητας απειλεί να πνίξει τις οικονομίες των κρατών-μελών, αφήνοντας πίσω του ανθρώπινα ερείπια. Κι αυτό γιατί η άσκηση περιοριστικής δημοσιονομικής πολιτικής, η οποία στοχεύει στη μείωση του δημοσίου χρέους και τον περιορισμό των ελλειμμάτων, έχει ως επακόλουθο τη μείωση της ενεργούς ζήτησης και των επενδύσεων και κατά συνέπεια την αύξηση της ανεργίας.

Το Σύμφωνο Σταθερότητας και η υποχρεωτική εφαρμογή των κριτηρίων του για τις χώρες της ευρωζώνης, όπως κι αυτό το οποίο πολιτικογραφήθηκε να αποκαλείται στην τρέχουσα πολιτική ορολογία «ως πολιτική λιτότητας», δεν είναι τίποτε άλλο, παρά ο θρίαμβος των ιδεών του νεοφιλελευθερισμού στον 21ον αιώνα, δημιουργώντας ανθρώπινα ερείπια μέσα στην καρδιά της καπιταλιστικής Ευρώπης.

Στην ουσία βρισκόμαστε μπροστά στην άσκηση αντιδραστικών οικονομικών πολιτικών. Ο κρατικός παρεμβατισμός και η άσκηση δημοσιονομικής πολιτικής με ελλειμματικό προϋπολογισμό, συστατικά στοιχεία της μεταπολεμικής κοινωνικής ευημερίας, ρίχνονται από το ευρωπαϊκό κεφάλαιο στον πολιτικό καιάδα. Οι συνέπειες αυτής της οικονομικής πολιτικής είναι πια ορατές. Η Ευρωπαϊκή Ένωση εγκαταλείποντας βασικά εργαλεία της παρεμβατικής οικονομικής πολιτικής, όπως είναι η λειτουργία της οικονομίας με ελλειμματικό προϋπολογισμό, έχει οδηγήσει την ευρωπαϊκή οικονομία στην πλήρη αδυναμία της να εξέλθει από τη μακρά και παρατεταμένη ύφεση στην οποία έχει περιέλθει την τελευταία δεκαετία.

Αντίθετα, τα δύο άλλα ιμπεριαλιστικά οικονομικά κέντρα (ΗΠΑ-Ιαπωνία) διαθέτουν την πολυτέλεια να μπορούν να επιλέγουν: Πότε νεοφιλελεύθερες λύσεις και πότε κεϋνσιανές. Η διακύμανση του δημοσίου ελλείμματος των ΗΠΑ και της Ιαπωνίας επιβεβαιώνει αυτή τη θέση. Προφανώς σε περιόδους ύφεσης επιλέγουν ελλειμματικό προϋπολογισμό, ενώ σε περιόδους ανάκαμψης της οικονομίας προτιμούν ισοσκελισμένο, και μπορούνε να έχουμε μέχρι και πλεονασματικό προϋπολογισμό.

Με άλλα λόγια, η επιλογή ανάμεσα στον καπιταλισμό και το σοσιαλισμό, όταν δεν γίνεται, εκείνο το οποίο πρέπει να είναι αυτονόητο, είναι ότι θα πρέπει να προτάσσεται ο κρατικός παρεμβατισμός από την ασυδοσία της αγοράς. Με αυτή την έννοια, όταν ο νεοφιλελευθερισμός επιλέγεται ως οικονομική πολιτική στην αυγή του 21ου αιώνα εις βάρος του κεϋνσιανισμού, ουσιαστικά βρισκόμαστε μπροστά σε μια αντιδραστική οικονομική και πολιτική οπισθοδρόμηση. Ανεξάρτητα αν αυτή συνοδεύεται από βραβεία Νόμπελ, όπως αυτό του μονεταριστή οικονομολόγου, εκπροσώπου της σχολής του Σικάγο, Milton Friedman (Chicago boys «Παιδιά του Σικάγο»), ο οποίος για την ιστορία διατέλεσε οικονομικός σύμβουλος του δικτάτορα της Χιλής Αουγκούστο Πινοσέτ (Augusto Pinochet).

Και το ερώτημα που τίθεται είναι, πως θα οικοδομηθεί με αυτούς τους περιορισμένους οικονομικούς πόρους, το μεγαλεπήβολο «ευρωπαϊκό ιδεώδες»; Όταν στα κράτη-μέλη της Ένωσης οι κρατικές δαπάνες και οι εθνικοί προϋπολογισμοί υπερβαίνουν το 50% του ΑΕΠ και στη Σουηδία πλησιάζουν το 70%;

Στην περίπτωση της Ευρωπαϊκής Ένωσης μπορούμε να ισχυριστούμε ότι βρισκόμαστε μπροστά σε έναν υπολανθάνοντα και στρεβλό «ιμπεριαλιστικό οικονομισμό», που κατά παράδοξο τρόπο στερείται οικονομικής βάσης. Η πραγματικότητα κατά περίεργο τρόπο εμφανίζεται ανεστραμμένη με το κεφάλι κάτω. Εκ πρώτης όψεως φαίνεται να προβάλλει η πολιτική σε βάρος της οικονομίας. Εν τούτοις, παρατηρώντας το όλο πρόβλημα με μια περισσότερο διεισδυτική ματιά, εύκολα μπορούμε να διακρίνουμε το οικονομικό όχημα που οδηγεί και μάλιστα με γρήγορους ρυθμούς την άνιση Ευρωπαϊκή «Ολοκλήρωση».

Εξάλλου, είναι γνωστό ότι οι οικονομικές ολοκληρώσεις στην εποχή της παγκοσμιοποίησης, όπως και η περίπτωση της Ευρωπαϊκής Ένωσης λειτουργούν και ως αντίρροπες τάσεις στο νόμο της πτωτικής τάσης του ποσοστού κέρδους, τον οποίο διατύπωσε ο Μαρξ τον 19ον αιώνα. Η ενιαία αγορά διευκολύνει τις συναλλαγές, απελευθερώνει στο έπακρο την κίνηση του κεφαλαίου και συγκρατεί την πτωτική τάση στα ποσοστά κέρδους συνολικά του ευρωπαϊκού κεφαλαίου, προκαλώντας ταυτόχρονα μαζική ανεργία και ανθρώπους του κοινωνικού περιθωρίου. Ο νόμος της πτωτικής τάσης στο ποσοστό κέρδους βρίσκει πλήρη εφαρμογή στην Ευρωπαϊκή Ένωση. Όλα τα δεινά για την εργατική τάξη συμπυκνώνονται σε αυτό το οικοδόμημα. Αύξηση της εκμετάλλευσης της εργατικής τάξης με παράλληλη αύξηση των κερδών, επιμήκυνση της εργάσιμης ημέρας με κατάργηση πλέον και αυτού του ιστορικού 8ώρου, μείωση των μισθών των εργαζομένων κτλ.

**5. Ο πλούσιος βιομηχανικός Βορράς των ευρωπαϊκών ελίτ και ο φτωχός Νότος το περιθώριο της Ευρώπης**

Οι εισοδηματικές ανισότητες στο κατά κεφαλή ΑΕΠ ανάμεσα στα κράτη-μέλη, αλλά κυρίως μεταξύ των περιφερειών της Ευρωπαϊκής Ένωσης, εξακολουθούν να είναι πολύ μεγάλες. Στην περιοχή του ευρύτερου Λονδίνου, το μέσο κατά κεφαλήν ΑΕΠ ανέρχεται στο 325% του μέσου κοινοτικού ΑΕΠ, έναντι 30% στην περιφέρεια Σεβεροτσαπάτεν της Βουλγαρίας της φτωχότερης περιφέρειας της ΕΕ-28. Δηλαδή, έχουμε μια διαφορά μεταξύ των δύο ακραίων περιφερειών κατά 11 φορές. Κάτι το οποίο δεν παρατηρείται στα ομοσπονδιακά κράτη. Στις ΗΠΑ οι εισοδηματικές διαφορές σπάνια ξεπερνούν το 2πλάσιο. Οι ένταξη στην ΕΕ-28 των «13» νέων κρατών-μελών από τα κράτη της Κεντρικής και Ανατολικής Ευρώπης την Κύπρο και τη Μάλτα, επιδείνωσε σημαντικά τις περιφερειακές ανισότητες, δημιουργώντας μια Ευρωπαϊκή Ένωση πολλών ταχυτήτων.

Σύμφωνα με τα στοιχεία της *Eurostat[[11]](#footnote-11),* τα οποία πρόσφατα είδαν το φως της δημοσιότητας, το 2013, η Ελλάδα καταλαμβάνει την 21η θέση στην κατάταξη μεταξύ των «28» χωρών της Ευρωπαϊκής Ένωσης με κριτήριο το μέσο κατά κεφαλήν ΑΕΠ, ενώ πριν την κρίση κατείχε την 14η θέση στην κατάταξη. Από το 98% που ήταν το κατά κεφαλήν ΑΕΠ της Ελλάδας ως προς τον μέσο όρο των 27 χωρών της Ευρωζώνης το 2008, υποχώρησε στο 95% το 2009, στο 89% το 2010, στο 82% το 2011, στο 74% το 2012.

Το 2013 το μέσο κατά κεφαλήν ΑΕΠ στη χώρα μας διαμορφώθηκε στο 73% του μέσου κοινοτικού με τη Σλοβακία (75%), τη Σλοβενία (82%), την Λιθουανία (73%), την Εσθονία (73%) και την Τσεχία (82%) να έχουν φτάσει ή και να έχουν ξεπεράσει την Ελλάδα, παρόλο που ήταν μακράν φτωχότερες χώρες.

Σταθερά κάτω από το 73% βρίσκονται μόνο η Ουγγαρία, η Βουλγαρία, η Ρουμανία, η Κροατία, η Λετονία και η Πολωνία.

Πρώτο το Λουξεμβούργο με 264% του μέσου κοινοτικού όρου, ακολουθούν η Αυστρία με 129% και η Σουηδία με 127%, ενώ τις τελευταίες θέσεις στη σχετική κατάταξη έχουν η Ρουμανία με 54% και η Βουλγαρία με 47%.

Ο μέσος όρος του κατά κεφαλήν ΑΕΠ στην Ευρωζώνη βρίσκεται στο 108%, δηλαδή 8% υψηλότερα από το μέσο όρο της Ευρωπαϊκής Ένωσης. Η Αυστρία, Ιρλανδία, Ολλανδία, Σουηδία ξεπερνούν το μέσο κατά 30%.

Η Δανία, Γερμανία, Βέλγιο, Φινλανδία το ξεπερνούν κατά 15% έως 25%.

Το Η. Βασίλειο και η Γαλλία το ξεπερνούν κατά 10%.

Λίγο κάτω από τον Ευρωπαϊκό μέσο όρο διαμορφώθηκε το κατά κεφαλήν ΑΕΠ στην Ιταλία (98%) και την Ισπανία (97%). Στην Κύπρο ανήλθε σο 91%.

Στη Μάλτα, Σλοβενία, Τσεχία, Σλοβακία, Ελλάδα, Πορτογαλία, διαμορφώθηκε μεταξύ 75% και 85%.

Στη Λιθουανία, Εσθονία, Πολωνία, Ουγγαρία, Λετονία, το κατά κεφαλήν ΑΕΠ διαμορφώθηκε από 60% έως 70% του μέσου κοινοτικού, ενώ τα χαμηλότερα ποσοστά κατέγραψαν η Ρουμανία (49%) και η Βουλγαρία (47%).

Στις περιφέρειες της ΕΕ, το κατά κεφαλήν ΑΕΠ το 2013 κυμάνθηκε από 30% σε περιφέρεια της Βουλγαρίας, ως 325% στο κέντρο του Λονδίνου.

Οι (20) είκοσι φτωχότερες περιφέρειες της ΕΕ, βρίσκονται στη Βουλγαρία, στη Ρουμανία και στην Πολωνία (από πέντε περιφέρειες η κάθε χώρα), στην Ουγγαρία (τέσσερις περιφέρειες) και σε μία υπερπόντια περιφέρεια της Γαλλίας.  
Το χαμηλότερο κατά κεφαλήν ΑΕΠ σημειώνεται στο Σεβεροτσαπάτεν της Βουλγαρίας (30% του κοινοτικού)[[12]](#footnote-12).

Κάτω από το 75% του μέσου κοινοτικού κατά κεφαλήν ΑΕΠ βρίσκονταν το 2013 ένδεκα (11) ελληνικές περιφέρειες, σύμφωνα με στοιχεία της Ευρωπαϊκής Στατιστικής Υπηρεσίας (Eurostat). Όσον αφορά την Ελλάδα, το 2013, το μέσο κατά κεφαλήν Ακαθάριστο Εγχώριο Προϊόν, εκπεφρασμένο σε μονάδες αγοραστικής δύναμης, διαμορφώθηκε στο 73% του μέσου κοινοτικού από 74% το 2012.

Μόνο η Αττική (98% του κοινοτικού ΑΕΠ) και το Νότιο Αιγαίο (76%) κατέγραψαν κατά κεφαλήν ΑΕΠ άνω του 75% του κοινοτικού.

Tο χαμηλότερο κατά κεφαλήν ΑΕΠ στην Ελλάδα το 2013 σημειώθηκε στην περιφέρεια της Ανατολικής Μακεδονίας και Θράκης (52%).

Ακολουθούν η Ήπειρος (55%), η Θεσσαλία (56%), η Κεντρική Μακεδονία, η Δυτική Ελλάδα και το Βόρειο Αιγαίο (57%), η Πελοπόννησος (60%), η Δυτική Μακεδονία και η Στερεά Ελλάδα (62%), η Κρήτη (63%) και τα Ιόνια Νησιά (68%).

To 2013 το κατά κεφαλήν ΑΕΠ των περιφερειών της ΕΕ εκφρασμένο σε Μονάδες Αγοραστικής Δύναμης κυμάνθηκε από το 30% του μέσου όρου της Ε.Ε. στην Περιφέρεια Σεβεροτσαπάτεν της Βουλγαρίας, έως 325% στη μητροπολιτική περιοχή του Λονδίνου, όπου εδρεύει το City και χτυπά η χρηματοοικονομική «καρδιά» της Ευρώπης.

Οι πλουσιότερες περιφέρειες της ΕΕ μετά το μητροπολιτικό Λονδίνο είναι το Μεγάλο Δουκάτο του Λουξεμβούργου (325% του μέσου ευρωπαϊκού όρου -και εδώ χάρη στις τράπεζες), η περιοχή των Βρυξελλών στο Βέλγιο, έδρα της ΕΕ (207%), του Αμβούργου στη Γερμανία (195%), του Γκρόνιγκεν στην Ολλανδία (187%), της Μπρατισλάβα στη Σλοβακία (184%), της Στοκχόλμης στη Σουηδία (179%), του Ile de France στη Γαλλία (175% -πρόκειται για την ευρύτερη περιοχή του Παρισιού) και της Πράγας στην Τσεχία (173%).

Επίσης, σύμφωνα με τα στοιχεία της *Eurostat[[13]](#footnote-13)* το 2013, η Ελλάδα με κριτήριο τη φτώχεια και τον κοινωνικό αποκλεισμό κατατάσσεται στις 3 πιο φτωχές χώρες της ΕΕ-28. Τουλάχιστον ο 1 στους 3 Έλληνες (δηλαδή το 35,7% του πληθυσμού) ζει κοντά στο όριο της φτώχειας και του κοινωνικού αποκλεισμού. Με αυτό το ποσοστό, η Ελλάδα κατατάσσεται στις πρώτες 3 θέσεις των 28 χωρών μελών της ΕΕ με το υψηλότερο ποσοστό πληθυσμού που βιώνει σε συνθήκες φτώχειας!

Με βάση τους ορισμούς και τα κριτήρια της Eurostat, άτομα κοντά στο όριο της φτώχειας θεωρούνται εκείνα που ζουν με διαθέσιμο εισόδημα κάτω του 60% του εθνικού μέσου διαθέσιμου εισοδήματος (μετά τις μεταβιβάσεις των κοινωνικών επιδομάτων), ή αδυνατούν να καλύψουν σημαντικά αγαθά, ή ζουν σε νοικοκυριά χαμηλής εντάσεως εργασίας.

Το ποσοστό των φτωχών και κοινωνικά αποκλεισμένων στην Ελλάδα από 28,1% που ήταν το 2008 ανήλθε στο 35,7% το 2013. Έτσι, μεταξύ των 28 χωρών μελών της ΕΕ, η Ελλάδα «κέρδισε» την 3η θέση και … χάλκινο μετάλλιο μεταξύ των φτωχότερων χωρών, αφήνοντας -προς το παρόν- την 1η θέση στη Βουλγαρία και τη 2η θέση στη Ρουμανία.

Στο σύνολο των «28» χωρών-μελών της ΕΕ, το 2013, 120 εκατομμύρια άνθρωποι (ήτοι το 24,5% του συνολικού πληθυσμού) ζουν κοντά στο όριο της φτώχειας. Με δεδομένο ότι το (2008) το ποσοστό των φτωχών στην ΕΕ ήταν 23,8%, παρατηρείται μέσα στην τελευταία 5ετία μια αύξηση των φτωχών κατά 0,7 ποσοστιαίες μονάδες.

Στην Ελλάδα 3,9 εκατομμύρια άνθρωποι ζουν κοντά στο όριο της φτώχειας και του κοινωνικού αποκλεισμού. Το ποσοστό των φτωχών και κοινωνικά αποκλεισμένων αυξήθηκε στην τελευταία 5ετία κατά 7,6 ποσοστιαίες μονάδες καθώς από 28,1% (λίγο παραπάνω από 3.000.000 άτομα) το 2008 εκτινάχτηκε το 2013 στο 35,7%. Αυτό σημαίνει ότι την τελευταία 5ετία, τουλάχιστον 830.000 Έλληνες προστέθηκαν στον κατάλογο των φτωχών και των κοινωνικά αποκλεισμένων.

Τα υψηλότερα ποσοστά  φτώχειας ή κοινωνικού αποκλεισμού έχει η Βουλγαρία που κατέχει την 1η θέση με 48%. Τη 2ηθέση κατέχει η Ρουμανία με 40%, την 3η η Ελλάδα με 35,7% και ακολουθούν η Λετονία (5η θέση με 35%) και η Ουγγαρία (6η θέση με 33%).

Αντιθέτως, τα χαμηλότερα ποσοστά πολιτών που ζουν στο όριο της φτώχειας, καταγράφηκαν στην Τσεχία (14,6%), Ολλανδία (15,9%), Φινλανδία (16%) και Σουηδία (16,4%).

Ο πληθυσμός στη ΕΕ-28 ανέρχεται σε περίπου 504.000.000 κατοίκους. Το 24,5% ήτοι 123.480.000 ανθρώπινες ψυχές είναι φτωχοί και κοινωνικά αποκλεισμένοι. Όσον αφορά στην αύξηση του αριθμού των φτωχών την 5ετία 2008-2013 κατά 0,7 ποσοστιαίες μονάδες, αν και μικρή, ισοδυναμεί με 7.056.000 ανθρώπινες ψυχές.

Τεράστιες διαφορές σημειώνονται στην οικονομική κατάσταση ανάμεσα στον πλούσιο Βορρά που ευημερεί και το Νότο που αναγκάζεται να εφαρμόζει σκληρά προγράμματα λιτότητας, πληρώνοντας το τίμημα της ύφεσης και των υψηλών ποσοστών ανεργίας.

Σύμφωνα με τα στοιχεία της Eurostat[[14]](#footnote-14), η Ελλάδα και η Ισπανία είναι οι δύο χώρες με την υψηλότερη ανεργία σε ολόκληρη την ΕΕ. Τα ποσοστά είναι απογοητευτικά, καθώς σε περιφέρειες των δύο χωρών ξεπερνούν ακόμη και το 35%.

Ειδικότερα το 2014, οι περιφέρειες με τα υψηλότερα ποσοστά ανεργίας ήταν: Ανδαλουσία (36,3%), Θέουτα (35,6%,) Μελίγια (34,4%), Κανάριοι Νήσοι (34,1%), Εστρεμαδούρα (33,7%), Δυτική Μακεδονία (31,8%), Κεντρική Μακεδονία (30%).

Παράλληλα, η ανεργία στους νέους σε περιοχές της Ισπανίας και της Ελλάδας έχει σπάσει όλα τα ρεκόρ: Την πρώτη θέση καταλαμβάνει η Θέουτα της Ισπανίας με 72,7% και ακολουθούν η Δυτική Μακεδονία με 70,6% και η Ήπειρος με 67%. Στην έβδομη θέση της λίστας της Eurostat βρίσκεται η Κεντρική Μακεδονία με 61,8% και στη δέκατη θέση η Αττική με 60,6%

Αντίθετα, η κατάσταση σε περιφέρειες και περιοχές χωρών όπως η Γερμανία και η Αυστρία μοιάζει με μαγική εικόνα. Στις χώρες αυτές η συνολική ανεργία ανέρχεται σε μόλις 3% περίπου, ενώ αυτή των νέων δεν ξεπερνά το 5,5%.

Είναι χαρακτηριστικό πως στην Κεντρική και Βόρεια Ευρώπη -κυρίως-υπάρχουν 49 περιφέρειες και περιοχές όπου η ανεργία δεν ξεπερνά το 5,4%. Από αυτές οι 23 βρίσκονται στη Γερμανία, από 8 στην Αυστρία και τη Βρετανία και 3 σε υπερπόντιες κτήσεις της Γαλλίας.

Τέλος στη Γερμανία το 2014 δημιουργήθηκαν περίπου 240.000 νέες θέσεις εργασίας, ενώ εκτιμήσεις ανεβάζουν το ποσοστό ανάπτυξης σε υπερδιπλάσια επίπεδα από αυτά του 2013, χρονιά κατά την οποία το ΑΕΠ της ισχυρότερης οικονομίας στην Ευρώπη αυξήθηκε 0,4%. Ακόμη πιο θετικές είναι οι προβλέψεις για το 2015, αφού κάνουν λόγο για ανάπτυξη της τάξης του 2% περίπου.

**6. Οι κυρίαρχες ευρωπαϊκές ελίτ και οι φιλόδοξοι ιππότες ταπεινής καταγωγής**

Η κρίση του καπιταλισμού, όπως και κάθε ανταγωνιστικής κοινωνίας γενικά, οξύνει τις κοινωνικές αντιθέσεις και δυναμώνει την ταξική πάλη. Με αυτή την έννοια, στις σύγχρονες κεφαλαιοκρατικές κοινωνίες και από τότε που ο καπιταλιστικός τρόπος κοινωνικής αναπαραγωγήςεπιβλήθηκε, οι κυρίαρχες οικονομικές και πολιτικές δυνάμεις επιχειρούν να επιφέρουν πλήρη ιδεολογική και πολιτική σύγχυση στο λαό, καλλιεργώντας στην ίδια την εργατική τάξη μια στρεβλή συνείδηση, ώστε να μη δύναται να απαλλαγή από την επιρροή της αστικής ιδεολογίας και της πολιτικής της. Εξάλλου, «τι άλλο δείχνει η ιστορία των ιδεών, παρά ότι η πνευματική παραγωγή μεταβάλλεται μαζί με την υλική παραγωγή; Οι κυρίαρχες ιδέες μιας εποχής ήταν πάντα μονάχα οι ιδέες της κυρίαρχης τάξης».[[15]](#footnote-15) Η επικράτηση της αστικής ιδεολογίας επιτυγχάνεται κάθε φορά, με τους ιδεολογικούς μηχανισμούς κυριαρχίας και επιβολής τους οποίους διαθέτει η άρχουσα τάξη, ενώ όταν οι περιστάσεις το απαιτούν αυτό γίνεται ακόμη και δια της βίας.

Στην εποχή του παγκοσμιοποιημένου καπιταλισμού και της Ευρωπαϊκής Ολοκλήρωσης, η αστική τάξη και το πολιτικό της προσωπικό αντιστρέφοντας την κοινωνική πραγματικότητα με φαρισαϊκό τρόπο κάνουν λόγο περί κοινότητας συμφερόντων μεταξύ εκμεταλλευτών και εκμεταλλευομένων, πλουσίων και φτωχών, κεφαλαιοκρατών και προλετάριων. Η αστική τάξη, η οποία προ πολλού έπαψε να παίζει επαναστατικό ρόλο στην ανάπτυξη των παραγωγικών δυνάμεων και κατ’ επέκταση στην πρόοδο της κοινωνίας, κάτι το οποίο επισήμανε ο Μαρξ από το 19ον  αιώνα, έχει ως αποτέλεσμα όλο και περισσότερο να μετατρέπεται σε τάξη αντιδραστική. Το ιδεολογικό της οπλοστάσιο είναι απαρχαιωμένο. Διακρίνεται από πνευματική πενία, γερασμένη, αποστεωμένη από νέες ιδέες και τελικά ανίσχυρη η ίδια για την αναπαραγωγή σύγχρονης ιδεολογίας.

Αυτή η εξέλιξη, δηλαδή η μετατροπή της αστικής τάξης από τάξη προοδευτική σε τάξη αντιδραστική, έχει ως αποτέλεσμα να τίθεται καθημερινά από την ίδια η επιστήμη και γενικότερα, οι κατακτήσεις της ανθρωπότητας στην υπηρεσία του κέρδους και να υιοθετούνται όλες οι αντιδραστικές θεωρίες για την εξυπηρέτηση των στενών ταξικών της συμφερόντων της. Κι αυτό γιατί, όπως σημειώνει ο Μαρξ στον «*Επίλογο της Δεύτερης Έκδοσης του Κεφαλαίου»,*  από τη στιγμή που η αστική τάξη κατέλαβε την πολιτική εξουσία αυτόματα: «Σήμανε η νεκρώσιμη καμπάνα της επιστημονικής αστικής πολιτικής οικονομίας. Δεν πρόκειται τώρα πια για το αν είναι αληθινό αυτό ή εκείνο το θεώρημα, μα για το αν είναι ωφέλιμο ή επιζήμιο για το κεφάλαιο, αν ταιριάζει ή όχι στο κεφάλαιο, αν έρχεται σε σύγκρουση ή όχι με τις αστυνομικές διατάξεις. Τη θέση της ανιδιοτελούς έρευνας την πήραν οι πληρωμένοι διαπληκτισμοί των καλαμαράδων, τη θέση της αμερόληπτης επιστημονικής έρευνας την πήρε η κακή συνείδηση και η άσχημη πρόθεση της απολογητικής».[[16]](#footnote-16)

Η κακή συνείδηση και η άσχημη πρόθεση της απολογητικής των πληρωμένων καλαμαράδων, στοχεύουν στην πλήρη αντιστροφή της κοινωνικής πραγματικότητας, όπου σε αυτή την κατεύθυνση σημαντικό ρόλο παίζει η αστική διανόηση, η οποία εδώ και καιρό έχει χάσει πάρα πολλά από την παλιά της αίγλη και το «ένδοξο» παρελθόν της. Η ιδεολογική πενία στην οποία έχει περιέλθει η αστική και μικροαστική διανόηση είναι κάτι παραπάνω από εμφανής. Αδυνατούν να ερμηνεύσουν τα σύγχρονα πολιτικά φαινόμενα, υποπίπτοντας στον άχαρο ρόλο των απολογητών του συστήματος και της καθεστηκυίας τάξης, αποκρύπτοντας συνειδητά την αντικειμενική αλήθεια, διαστρεβλώνοντας την κοινωνική πραγματικότητα, όπως και το πλούσιο έργο των επαναστατών διανοουμένων.

Τη «δουλειά» αυτή η αστική τάξη, συνήθως την αναθέτει στους χιλιάδες διανοούμενους «προδότες» αποστάτες της εργατικής τάξης, οι οποίοι προσφέρονται σωρηδόν αντί πινακίου για να αφοπλίσουν ιδεολογικά το προλεταριάτο.

Στο πλαίσιο αυτό και για την ιδεολογική χειραγώγηση του λαού, στην υπηρεσία της αστικής τάξης στρατεύονται τα καλύτερα μυαλά της κοινωνίας, τα οποία κυρίως προέρχονται από την εργατική τάξη. «Ακριβώς, όπως γινόταν με την καθολική εκκλησία το μεσαίωνα, που συγκροτούσε την κυριαρχία της από τα καλύτερα μυαλά που υπήρχαν στο λαό, χωρίς να κάνει διάκριση της τάξης που ανήκαν, αν ήταν γεννημένοι αριστοκράτες ή όχι, αν είχαν ή όχι περιουσία, πράγμα που αποτελούσε ένα από τα κύρια μέσα εδραίωσης της παπαδοκρατίας και της καταπίεσης των κοσμικών. Όσο πιο ικανή είναι μια κυρίαρχη τάξη να δέχεται στις γραμμές της τους πιο σημαντικούς ανθρώπους των καταπιεζόμενων τάξεων, τόσο πιο στέρεη και πιο επικίνδυνη είναι η κυριαρχία της»[[17]](#footnote-17).

Χαρακτηριστικό παράδειγμα, ο Jean-Claude Juncker, το «μαντρόσκυλο» της Ευρωπαϊκής Ένωσης, ο επί πολλά χρόνια πρωθυπουργός του Λουξεμβούργου, πρόεδρος του Eurogrup και εσχάτως πρόεδρος της Ευρωπαϊκής Επιτροπής (Commission), είναι γιός εργάτη χάλυβα (ανθρακωρύχος)!!! Η «σιδηρά» κυρία της Ευρωπαϊκής Ένωσης, καγκελάριος της Γερμανίας Angela Merkel, είναι κόρη λουθηριανού πάστορα της πρώην Λαϊκής Δημοκρατίας της Γερμανίας και μέλος της Κομμουνιστικής Νεολαίας!!! Οι νέοι ιππότες της τύχης, ταπεινής καταγωγής, «προδότες» της εργατικής τάξης από την οποία αποστάτησαν, ως σύγχρονοι «γενίτσαροι», για να αποδείξουν την πλήρη αφοσίωσή τους στην αστική τάξη και στο καπιταλιστικό σύστημα, φέρονται αδίστακτα και με σκαιό τρόπο στην εργατική τάξη από την οποία και προέρχονται.

Να γιατί όταν τίθεται σαν βασική διαχωριστική γραμμή της εποχής μας το επίπεδο ανάπτυξης των χωρών, στο μόνο που μπορούν να οδηγηθούν οι εργαζόμενοι και τα κινήματά τους, αν ακολουθήσουν αυτή τη λογική, είναι να συνταχθούν με την κάθε φορά «εθνική πολιτική», που διαμορφώνουν τα επιτελεία της άρχουσας τάξης, δηλαδή με τους στόχους που βάζει η αστική τάξη των χωρών τους. Στόχος των καπιταλιστών της κάθε χώρας είναι η αναβάθμιση της θέσης τους στην παγκόσμια ιμπεριαλιστική «πυραμίδα», για να κερδίζουν οι δικές τους επιχειρήσεις μεγαλύτερα μερίδια στις αγορές από την εκμετάλλευση του φυσικού πλούτου και του ανθρώπινου δυναμικού. Αυτός ο στόχος τους δεν έχει τίποτα να προσφέρει στους εργαζόμενους, παρά μονάχα σε ένα μικρό κομμάτι τους, την «εργατική αριστοκρατία», που περιμένει όπως η ύαινα να φάει από τα υπολείμματα που θα τους αφήσουν τα λιοντάρια του καπιταλισμού, οι ισχυρές μονοπωλιακές επιχειρήσεις.

**7. Συμπέρασμα**

Η ΕΚΤ έχει υψώσει ένα «νέο τείχος χρήματος» στην Ευρώπη το οποίο ευνοεί τους εθνικούς και πολιτικούς ανταγωνισμούς, από τους οποίους απαλλάχθηκε η Ευρώπη με αιματηρό τρόπο και με δύο παγκόσμιους πολέμους. Σήμερα πρέπει να επανιδρύσουμε την Ευρώπη, γκρεμίζοντας αυτό το νέο τείχος της διαίρεσης ανάμεσα στον πλούσιο Βορρά με τα εμπορικά πλεονάσματα και το φτωχό Νότο με τα εμπορικά ελλείμματα, ανάμεσα σε δανειστές και δανειζόμενους.

Η άνιση Ευρωπαϊκή Ολοκλήρωση, όσο και αν παρουσιάζεται σαν νομοτέλεια με το αναπόφευκτο του τέλους του εθνικού κράτους στο όνομα δήθεν των «απάτριδων» μονοπωλίων, έρχεται σε κατάφορη αντίθεση με την πραγματικότητα.

Η καπιταλιστική Ευρωπαϊκή Ολοκλήρωση, ούτε αναγκαιότητα είναι, αλλά ούτε πρόκειται για νομοτέλεια. Είναι μια συγκεκριμένη στρατηγική επιλογή του ευρωπαϊκού κεφαλαίου για να αξιοποιήσει προς όφελός του το διεθνή ανταγωνισμό διαμορφώνοντας έναν ενιαίο οικονομικό χώρο. Το αποτέλεσμα των ευρωεκλογών (2014) φώτισε με τον καλύτερο δυνατό τρόπο το αδιέξοδο της ευρωπαϊκής ολοκλήρωσης. Το ευρωπαϊκό οικοδόμημα αμφισβητείται, τόσο από τα αριστερά όσο και από τα δεξιά. Η οικονομική κρίση ανέδειξε το χρηματοπιστωτικό κεφάλαιο σε κυρίαρχο. Άλλα κεφάλαια κυρίως παραγωγικά ηττώνται ή και καταστρέφονται. Τα κεφάλαια αυτά θέλουν να γυρίσουν προς τα πίσω τον τροχό της ιστορίας και εκφράζονται κυρίως από την ακροδεξιά και έχουν ως σύνθημα τους «πίσω στα τείχη» της πατρίδας.

Η Αριστερά για να εκφράζει το καινούργιο, δηλαδή το ριζοσπαστισμό των μαζών αλλά και τις σύγχρονες ανάγκες του λαού, πρέπει να πολεμά αταλάντευτα την άνιση Ευρωπαϊκή Ολοκλήρωση. Να εκμεταλλεύεται τις ενδοϊμπεριαριστικές αντιθέσεις προς όφελος του λαού. Η αστική τάξη έχοντας στρατολογήσει στις γραμμές της, τα καλύτερα μυαλά που υπάρχουν στο λαό, δοκίμασε όλες τις εναλλακτικές «λύσεις». Εξάντλησε όλα οικονομικά «μοντέλα». Η φούσκα της Ευρωπαϊκής Ένωσης και του καπιταλισμού «καζίνο» αργά ή γρήγορα θα σκάσει. Ο Μαρξ απέδειξε ότι ο καπιταλισμός έχει αρχή, αλλά έχει και ιστορικό τέλος, το οποίο προδιέγραψε ότι θα επέλθει μόνο με την επαναστατική δράση των μαζών. Για την Ριζοσπαστική Αριστερά προβάλλει ως αναγκαιότητα «φυσικού νόμου», η εφαρμογή μιας εναλλακτικής πολιτικής «προοδευτικής εξόδου από την κρίση», που θα αμφισβητεί, τόσο την πολιτική του νεοφιλελευθερισμού, όσο και του ίδιου του καπιταλιστικού συστήματος, αφήνοντας ανοικτό τον ορίζοντα της σοσιαλιστικής προοπτικής.

1. Αντόνιο Γκράμσι, (2009), «Μερικά θέματα από το πρόβλημα του Νότου», στο Αντόνιο Γκράμσι, *Πολιτικά Κείμενα,* εκδ. Οδυσσέας, Αθήνα, σελ. 159. [↑](#footnote-ref-1)
2. Β.Ι.Λένιν, (1978), «Εισήγηση για την εξωτερική πολιτική 14 Μάη 1918», Άπαντα ,τομ. 36, σελ. 351. [↑](#footnote-ref-2)
3. Γουλιέλμο Καρκέλι, (2002), «Το ευρώ προϊόν του διεθνούς ανταγωνισμού», *Πριν,* 20.1.2002. [↑](#footnote-ref-3)
4. *Joschka Fischer*, (2015), «Μοιραία η πολιτική της Μέρκελ και του Σόιμπλε για την Ελλάδα», *news.in.gr,*  27.7.2015. [↑](#footnote-ref-4)
5. # Massimo D' Alema, (2015), «Τα δάνεια στην Ελλάδα πήγαν στις γερμανικές και γαλλικές τράπεζες», RaiNews24 6 .7. 2015.

   [↑](#footnote-ref-5)
6. IWH, (2015), «Η Γερμανία έχει εξοικονομήσει 100 δις από την ελληνική κρίση», *Skai.gr* 10.8.2015. [↑](#footnote-ref-6)
7. # Τάσος Παππάς, (2015), «Σοβιετική Ένωση 1985, ευρωζώνη 2015», Εφημερίδα των Συντακτών, 22.2.2015.

   [↑](#footnote-ref-7)
8. Αλέξη*ς* Τσίπρα*ς,* (2015), «Η Ευρώπη σε σταυροδρόμι», *Le Monde* 31.5.2015 [↑](#footnote-ref-8)
9. Ηλία Ηλιού, (1962), *Η αλήθεια για την κοινή αγορά,* Αθήνα, σελ. 11. [↑](#footnote-ref-9)
10. Β.Ι.Λένιν, (1978), *Ο ιμπεριαλισμός, ανώτατο στάδιο του καπιταλισμού,* Άπαντα, τομ. 27, εκδ. Σύγχρονη Εποχή, Αθήνα, σελ. 396. [↑](#footnote-ref-10)
11. *Eurosta,* 2015. [↑](#footnote-ref-11)
12. βλ. *Η ΑΥΓΗ, ΤΟ ΕΘΝΟΣ,*  *ΤΑ ΝΕΑ,* (21. 5. 2015). [↑](#footnote-ref-12)
13. Η φτώχεια και ο κοινωνικός αποκλεισμός στην Ελλάδα και στα κράτη-μέλη της ΕΕ. *Eurostat,* 2015.

    [↑](#footnote-ref-13)
14. *Eurostat,* 2014. [↑](#footnote-ref-14)
15. . Κ. Μαρξ-Φ. Ένγκελς, (1951), *Μανιφέστο του Κομμουνιστικού Κόμματος,* Μαρξ-Ένγκελς, *Διαλεχτά Έργα*, τομ. 1, εκδοτικό Κ.Ε. του Κομμουνιστικού Κόμματος Ελλάδας, σελ. 41. [↑](#footnote-ref-15)
16. . Κ. Μαρξ, (1978), «Επίλογος στη δεύτερη έκδοση του κεφαλαίου», *Το Κεφάλαιο,* τομ. 1*,* εκδ. Σύγχρονη Εποχή, Αθήνα , σελ. 21. [↑](#footnote-ref-16)
17. Κ. Μαρξ, (1978), *Το Κεφάλαιο,* τομ. 3 , εκδ. Σύγχρονη Εποχή, Αθήνα, σελ. 750. [↑](#footnote-ref-17)